Senovinio amato karamelės ir ledinuko gamybos edukacinė programa

Edukacinė tautinio paveldo saldainių gamybos programa. Užsiėmimo metu pasakojama saldainių atsiradimo istorija,
žaidžiami žaidimai, vyksta įvairios užduotys, diskutuojama apie saldainių naudą ir žalą organizmui bei rodoma praktiškai
kaip gaminami saldainiai. Visi dalyviai, turi galimybę patys pasigaminti saldžių suvenyrų ir parsinešti juos namo. Atskiros
programos pagal dalyvių amžių bei specialiuosius poreikius turintiems dalyviams. Kiekvienai amžiaus kategorijai pritaikyta
edukacinė programa, kad tiek pradinukai, tiek pagrindinio, tiek viduriniojo ugdymo moksleiviai suprastu šį amatą, mokėtų
pasigaminti, arba bent papasakoti, perteikti iš kartos į kartą šį senovini tautinį, kultūrinį amatą. Edukacinės programos tikslas
sudaryti palankias sąlygas tautinio paveldo produkto karamelinių saldainių gaminimo tradicijų išsaugojimui, perėmimui ir
populiarinimui. Programos metu dalyviai supažindinami su karamelinių saldainių gaminimo amato ištakomis ir tradicijomis.
Edukacijos metu dalyviai stebi karamelės gaminimo procesą. Degustuoja karamelę, o iš pagamintos karamelės masės patys
formuoja saldainius, juos dailiai supakuoja ir išsineša.


Muzikinis spektaklis "Deivių archeologija" ir kūrybinės muzikinės dirbtuvės

Muzikiniame spektaklyje "Devių archeologija" kūrėjai skleidžia taikios visuomenės viziją. Senosios Europos tyrinėtoja- Marija Gimbutienė, antropologė, neolito europinės civilizacijos tyrėja teigusi, kad moterų pasaulėjauta paremtos civilizacijos pagrindą sudarė meninė kūryba ir nematerialios vertybės. Pasak mokslininkės, Senosios Europos pirmtakai garbino moteriškos giminės dievybes – žemės, gamtos, namų židinio, lemties, mirties ir pomirtinio pasaulio deives, kurios globojo ir puoselėjo taikų žmonių sugyvenimą, tarpusavio santykių darną, pagarbų požiūrį į gamtą ir žmogaus gyvybę. Gimbutienės teorija apie Senosios Europos taikios matriarchatinės visuomenės žlugimą ir karingosios patriarchalinės kultūros įsigalėjimą, kai Europą iš dabartinės Rusijos pietinių stepių užplūdo karingųjų indoeuropiečių gentys, šiandienos pasaulį sukrėtusių įvykių fone įgyja naujo aktualumo.„Deivių archeologija“, sukurta pasitelkiant Gimbutienės mokslines įžvalgas, jos aprašytų dievybių simboliką ir charakteristikas, polifonine sutartinių bei įvairių gamtos garsų kalba pasakoja apie esminius žmogaus ir gamtos gyvenimo etapus. Senovės baltų mitinės dievybės Žemyna, Laima, Austėja, Giltinė, Vėlių motė spektaklyje atgyja žuvies, paukštės, gyvatės, bitės ir panašių toteminių figūrų pavidalais, o veiksmo fabulą įrėmina mitai apie Elnią Devyniaragį ir Pasaulio medį. Ypatingą spektaklio atmosferą kuria scenografija, primenanti archeologinių kasinėjimų vietą. Po spektaklio surengiamos kūrybinės sutartinių giedojimo dirbtuvės.

Paslauga teikiama tik paslaugos gavėjo pasirinktoje įstaigoje (pvz., mokykloje)


Apie LAPINĄ, kuris pametė protą (Nuotolinė paslauga)

Kas galėjo atsitikti, kad gudruolis Lapinas, ilgai ir laimingai gyvenęs, pametė protą? Su vaikais teatre kalbame apie viską - apie baimes ir džiaugsmus, apie laimes ir nelaimes. Todėl labai džiaugiamės, kad leidyklos "Odilė" išleistos knygos "Apie lapiną, ,kuris pametė protą“ (autorius - lietuvių kilmės rašytojas ir iliustratoriaus M.Baltscheit (Vokietija) pagalba galime kalbėti apie tai, kas ištinka, atėjus senatvei. Apie pasikeičiantį pasaulį, šeimą ištikusius rūpesčius, apie jaunųjų lapiukų nesupratimą - kodėl Lapinas pametė protą? Alzheimerio ir kitų demencijų tema atsirado Lietuvos vaikų literatūros lentynoje pačiu laiku - visokio amžiaus žmonės susiduria su daug klausimų, kuriuos kartais esame linkę apeiti, nors sutariame, kad su vaikais reikia kalbėtis atvirai ir aiškiai. Tai kodėl ne apie senatvę? Ši literatūrinė medžiaga (beje, sukurta remiantis asmenine rašytojo patirtimi) kupina žinių, atjautos ir turi gražią istoriją, kurią ir norime teatralizuotai, įtaigiai ir interaktyviai papasakoti kuo platesniam vaikų ratui. Tai sukelia minčių, gražiai paaiškina dalykus ir stiprina šeimos santykius. Edukacijos metu skaitysime, vaidinsime, dainuosime, bendrausime su vaikais, žaisime atminties lavinimo žaidimus. Siūloma idėja neabejotinai prisidės prie socialinės atskirties mažinimo skirtingų visuomenės grupių integracijos.


Koks instrumentas vadinamas sielos veidrodžiu, kam orkestrui reikalingas dirigentas, kodėl muzikuojant būtina klausytis vienas kito – atsakymus į šiuos ir daugybę kitų klausimų edukacinėje programoje vaikams „Skambantis miškas“ kviečia atrasti „Palangos orkestras“.
Edukacinės programos tikslas – skatinti vaikų kūrybiškumą, kultūrinį sąmoningumą ir muzikinį supratimą, supažindinant juos su orkestro pasauliu, jo instrumentais bei harmonijos samprata. Programos metu vaikai ne tik išgirsta, kaip skamba įvairūs instrumentai, bet ir dalyvauja teatralizuotame muzikinės kelionės pasakojime, kuris lavina jų vaizduotę ir įtraukia į aktyvų pažinimo procesą.
Edukacija siekiama supažindinti vaikus su orkestro struktūra, jo instrumentų skambesiu ir atliekamu vaidmeniu; ugdyti kūrybiškumą ir vaizduotę per interaktyvias užduotis ir teatralinius elementus; skatinti bendradarbiavimą, komunikacijos ir klausymosi įgūdžius, stiprinant tarpusavio ryšius ir harmonijos suvokimą.
Edukacija vyksta Palangos kurhauzo teatro salėje, kur vaikai leidžiasi į muzikinę kelionę „Skambančiame miške“. Dalyvius lydi aktorė, kuri rūpinasi užsiėmimo dramaturgija, kviesdama vaikus bendrauti su „miško gyventojais“ – pučiamųjų ir mušamųjų instrumentų atlikėjais. Kartu su orkestro nariais ir dirigentu vaikai atlieka užduotis, skirtas instrumentų pažinimui, įsiklauso į muzikos harmoniją, mokosi atpažinti skirtingus garsus, o tuo pačiu ir geriau suprasti bei girdėti vieni kitus.
Edukacija ugdo vaikų kultūrinį sąmoningumą, skatina domėjimąsi muzika ir kitomis meno formomis, lavina kritinį mąstymą, komunikacijos ir bendradarbiavimo įgūdžius. Vaikai išmoksta klausytis ir atrasti muzikos džiaugsmą.

Programą įgyvendina profesionalus pučiamųjų instrumentų orkestras „Palangos orkestras“ kartu su aktore ir režisiere Aiste Šeštokaite, kompozitoriumi Tadu Šileika, scenografe ir kostiumų dailininke Guoda Korsakaite. Prie dirigento pulto – Lietuvos muzikos ir teatro akademijos studentas Simas Martinkus.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Pjesės veiksmas – Antrasis pasaulinis karas, Prancūzijos rezistencinis judėjimas. Po nesėkmingos operacijos pagautų ir palėpėje uždarytų partizanų grupės laukia fiziniai bei psichologiniai kankinimai. Būtent ši ribinė būsena iškristalizuoja esmines baimes, bei aiškiai atskleidžia jų savigynos būdus.

Atpažinti šio kūrinio aktualumą nėra sunku: mus lydi nuolatinis nerimas įprasminti savo būtį. Kadangi negalime įveikti mirties tiesiogiai, stengiamės ją įveikti simboliškai: įsmeigiame vėliavą mėnulyje, statome skulptūras žinomiems poetams, mokomės begales svarbių pavardžių... Atmintis – tai žmogaus sukurtas nemirtingumas, tačiau ji reikalauja išskirtinumo, o šis – aukos. Tokia įprasminimo grandinė yra puiki dirva žmogaus puikybei – šio spektaklio veikėjų tragedijai. Tragedijai, kurioje mirtininkas iš didelio noro būti žmogum nužmogėja.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


SOSTINIŲ SVARBA KULTŪRINIAM GYVENIMUI: praktinė edukacija su LEGO

SOSTINIŲ SVARBA KULTŪRINIAM GYVENIMUI: PRAKTINĖ EDUKACIJA SU LEGO. Nuo senų laikų pasaulyje pradėjo kurtis bendruomenės, miesteliai, miestai, šalys. Šalyse esantys miestai išsiskirdavo savo nauda visuomenei (vieni būdavo pramoniniai, prekybiniai, kultūriniai) tokius miestus turime ir dabar. Tačiau dar nuo senų laikų atsirado terminas kaip “sostinė” - kuris vartojamas įvairiomis prasmėmis. Lietuvoje irgi turime puikių pavyzdžių:Telšiai - Žemaitijos sostinė, Varėna - Lietuvos grybų sostinė ir t.t. Bet ką žodis “sostinė” reiškė tada ir dabar? Kuo šalims yra svarbi jų sostinė? Šiuos klausimus kelsime kartu su mokiniais ir diskutuosime. Kalbėsime apie žodžio “sostinė” reikšmę bei svarbą. Kalbėsime apie Lietuvos istorijoje buvusias sostines, taip pat paliesime keletą kitų šalių (Prancūzija, Jungtinė Karalystė ir pan.). Tai edukacija , kurios metu vaikai susipažins su savo šalies ir kitų šalių sostinėmis bei diskutuos sostinių svarbą šalims. Edukacijos metu vaikai konstruos su LEGO modelį. Edukacija skatina pažinti ne tik savo šalies kultūra, bet susipažinti ir su kitomis skirtingomis šalimis ir jų kultūros paveldu. Taip pat tema plečia mokinių kultūros supratimą, jų išskirtinumą bei siekia, kad mokiniai pažinę kitokias kultūras, jas priimtų teigiamai ir jaustų norą išsaugoti savas tradicijas. Edukacijos metu mokiniai naudodami savo kūrybingumą susipažins su skirtingų tautų kultūros paveldu juos konstruodami.

Lietuvos sostinės Vilniaus ir Gedimino laiškų metai

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukacinis užsiėmimas  „Sukursime vaikystės  žaislą“

Edukacijos metu mokiniai susipažins su lėlių istorija, klasifikacija ir paskirtimi, ugdys kūrybinius gebėjimus, estetinį ir meninį pojūtį. Kiekvienas dalyvis susipažins su skudurinių lėlių rišimo procesu ir savarankiškai gebės surišti lėlę, kurią galės pasiimti namo.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Ar kada išdrįstum apkeliauti pasaulį su oro balionu, o gal perplaukti vandenyną su medine valtele? Mes siūlome apkeliauti pėsčiomis ir tik per 90 minučių! Tai įmanoma tik miniatiūrų ir botanikos parke "Babilono sodai". Teorijos metu supažindinsime jaunuolius su istoriniais įvykiais, pakeitusiais mūsų protėvių suvokimą apie žemės plokštumą, apie gamtos jėgas ir beribę pačio žmogaus valią, kurios dėka mes žinome, kad vandenynas ne toks ir baisus, kad žemė apvali, kad visi žmonės, kurie pakeitė pasaulio istoriją yra visada atmintyje.
Po šios edukacijos  mokiniai pažvelgti į mus supantį pasaulį kitomis akimis – tai lyg geografijos, istorijos ir biologijos pamokos kitaip.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Orientacinė ekskursija  DRUSKININKAI - DEGUONIES BOMBA

Šis interaktyvus žaidimas nepanašus į įprastą ekskursiją. Lankomus objektus turėsite rasti patys, pagal mūsų virtualaus gido Braino siunčiamas užuominas ir užduotis. Gidas visos kelionės metu Jums neleis pasiklysti, o susidūrus su rimtu iššūkiu - visada bus pasiruošęs padėti.
Nuobodžiauti čia neteks, nes žaidimas aktyviai įtrauks visus žaidėjus ir patreniruos ne tik kojas , bet ir smegenis.
Net 4 km. maršruto po Druskininkus metu pabuvosite ten, kur retas keliautojas užsuka, išgirsite pačių įdomiausių istorijų apie sūriųjų šaltinių kurortą. Vaikščiodami žaliausio Lietuvos kurorto keliais patirsite tikrą deguonies bombos sprogimą.

Ar pasiruošę šiam iššūkiui? Tuomet susitikime Druskininkuose!

Aktuali informacija - žaidimas vyksta naudojantis išmaniaisiais telefonais (programėlėmis Whatsapp, Viber arba Messenger. Visiems dalyviams nebūtina turėti išmanųjį telefoną). Gidas yra tikras žmogus, tačiau fiziškai su jumis nedalyvauja: jis realiu laiku lydi jus, būdamas kitame ekrano gale.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Vilniaus amatų dirbtuvėse: smuiko meistro įdomybės

Viešoji įstaiga Vilniaus senamiesčio atnaujinimo agentūra

Unikali patirtis geriausio styginių instrumentų meistro ir restauratoriaus Gerardo Rūko dirbtuvėse, pačioje Vilniaus senųjų amatų širdyje. Pažintinė edukacija prasideda susitinkant Vilniaus senamiesčio atnaujinimo agentūros patalpose (Stiklių g. 4), kur pristatomi senieji Vilniaus meistrai ir amatai, jų istorija, įvairovė bei svarba miestui ir vietos identitetui. Vingiuotomis sostinės gatvelėmis pasiekę amatininko erdvę, turėsite galimybę ne tik susipažinti su muzikos instrumentų istorija, bet ir patys prisiliesti prie jų gamybos proceso. Ar žinote kaip sukuriamas smuikas? o iš kokios medienos jis pagamintas? iš ko padaryti stryko „plaukai“? Su visomis restauravimo ir instrumentų gamybos įdomybėmis jus supažindins geriausi savo amato specialistai. Sužinokite kodėl XVII a. Vilniuje pagaminti instrumentai buvo laikomi itališkais. Atrask Vilniaus miesto muzikinių instrumentų tradicijas. Paaugliams patirtis meistro dirbtuvėse gali būti savotiškas karjeros galimybių tyrinėjimas, formuojantis tolimesnius interesus. Edukacija gali vykti ir anglų kalba, taip pat ji pritaikoma asmenims su specialiaisiais poreikiais.


Trakų istorinis kraštovaizdis: ežerai ir pilys

Užsiėmimas vyksta Trakų Salos pilies edukacinėje klasėje arba kitoje Trakų istorijos muziejaus pritaikytoje patalpoje. Užsiėmimo metu dalyviai sužinos, kad Trakai - išskirtinė vietovė, kurioje darniai persipina istorija ir gamta, ir kiekvienas čia gali atrasti sau ką nors įdomaus. Skaidrių pagalba edukatorius parodys, kaip keitėsi miestas ir jo apylinkės metams bėgant, mokiniai sužinos, kiek tam įtakos turėjo žmogaus veikla, o ką keitė laikas. Užsiėmimo metu bus papasakota trumpa miesto ir pilių istorija, vaizdžiai įterpiant legendas apie penkių ežerų, supančių miestą pavadinimų kilmę. Pasakojimą papildys muziejaus ekspozicijoje esančių ar rinkiniuose saugomų dailės kūrinių reprodukcijos, fotografijos. Praktinėje užsiėmimo dalyje mokiniai dalinami į dvi - tris komandas (priklausomai nuo grupės dydžio, išsirinks lyderius ir dalyvaus protų mūšyje, klausimai pateikiami vaizdžiai, pasinaudojant PowerPoint prezentacija. Atsakymų laiką fiksuoja smėlio laikrodis.


Gyvename įvairialypiame pasaulyje, kuriame skirtinga gyvenamoji aplinka, kalba, papročiai ir net klimatas formuoja unikalų pasaulio suvokimą, kuris atsispindi ir kūryboje. Edukacinės programos metu vaikai geriau susipažins su visais pasaulio žemynais, jų išskirtinumais ir analizuos, kaip supanti aplinka daro įtaką kūrybai, ką simbolizuoja tradiciniai dirbiniai, kodėl jie yra tokie svarbūs pasaulio bei kultūros pažinimui. Pažinę kultūrų skirtumus, vaikai nauju žvilgsniu pažvelgs į juos supantį pasaulį, geriau supras, kokios simbolinės reikšmės pavaizduotos meno kūriniuose ir kritiškai įvertins aplinkos poveikį kūrybai. Programos metu atliks praktinę užduotį – į pagalbą pasitelkiant interaktyvius sprendimus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Edukacinė programa „Bibliotekininkas vienai dienai“ mokiniams atskleidžia darbo bibliotekoje dinamiškumą ir įdomumą – tai lyg orientacinis žaidimas su detektyviniais elementais. Edukacijos metu mokiniai susipažįsta su biblioteka, patys išbando bibliotekininko profesiją, tyrinėja darbo įrankius, mokosi iššifruoti UDK kodą ir pagal jį rasti leidinius bibliotekoje. Mokiniai įtraukiami į aktyvų orientacinį žaidimą, kuriame netrūks praktinių užduočių ir atradimo džiaugsmo. Edukacijos tikslas – plėsti mokinių kultūrinį akiratį, ugdyti kūrybiškumą, kritinį mąstymą, lavinti komunikacinius gebėjimus, suteikti teorinių ir praktinių žinių apie bibliotekininko darbą bei leisti kiekvienam edukacijos dalyviui „pasimatuoti“ bibliotekininko profesiją.


Kultūros edukacija „M. K. Čiurlionio pėdomis“

„M. K. Čiurlionio pėdomis" - interaktyvus spektaklis jauniesiems žiūrovams. Scenarijaus autorė ir režisierė Svetlana Šulc (Šviesa Šulc). M. K. Čiurlionio pėdomis“ – tai interaktyvus spektaklis papildytas kultūrine edukacija.
Šiame spektaklyje moksleiviai yra ne tik žiūrovai, bet ir aktyvūs spektaklio dalyviai. Spektaklyje, pritaikant įvairius muzikos tempus (allegro, andante ir kt.) moksleiviai atliks užduotis (sveikinsis, dainuos sutartines, atliks tam tikrus ritminius judesius ir kt.). Spektaklio siužetas - du karaliai, pasiklydę M. K. Čiurlionio paveikslų pasaulyje, kurie ieško savo namų, pakeliui patirdami įvairius nuotykius. Jie neprisimena, kokiame paveiksle buvo ir iš kur iškeliavo, bando pakliūti į įvairius paveikslus, bet, nepritapdami juose, keliauja ieškoti savojo. Žiūrovai padeda jiems. Staiga visi pamato berniuką, nešantį rankose karalių pilį, ir tuomet Karaliai pajaučia, kad tai yra jų namai - paveikslas „Karalių pasaka“. Viso spektaklio metu gyvai skamba M. K. Čiurlionio muzika, atliekama teatro kompozitoriaus ir atlikėjo, o moksleiviai turi progą susipažinti su muzikiniu žodynu, ženklais bei muzikos kūrimo paslaptimi. Spektaklis žavi savo estetika. Jaunieji žiūrovai pasineria į M.K. Čiurlionio simbolių pasaulį. Mokiniai patys, teatro kompozitoriaus padedami, bandys kurti muziką, ir taip išreikšti savo jausmus ir emocijas. Spektaklio metu jie bus skatinami suprasti M. K. Čiurlionio muziką, įminti paveikslų mįsles. Jaunųjų žiūrovų padedami, išėję iš paveikslo, pabuvoję kituose paveiksluose, karaliai po įvairių nuotykių, laimingai sugrįš į savąjį pasaulį.


Ką reiškia gyvūnai ir augalai Lietuvos herbuose? (edukacija nuotoliu)

Edukacinis užsiėmimas „Gyvūnai ir augalai Lietuvos herbuose“ suteikia mokiniams galimybę geriau pažinti gyvūnus ir augalus, taip pat sužinoti, kaip ir kodėl jie tapo Lietuvos gyvenviečių herbų simboliais. Pavyzdžiui, stumbrai, taurai ir ąžuolai simbolizavo drąsą, stiprybę ir ilgaamžiškumą, todėl buvo plačiai naudojami herbų kūrime. O kai kurie gamtos objektai herbuose intriguoja neįprastomis istorijomis, pavyzdžiui, kaip Birštono herbe atsidūrė banginis, arba kodėl Labanoro herbą puošia šernas, grojantis dūdmaišiu.
Pamokos metu mokiniai keliaus po Lietuvą, tyrinėdami herbų pavyzdžius iš skirtingų šalies miestų, miestelių ir saugomų teritorijų, o kelionėje susipažins su svarbiausiais heraldikos principais. Pakeliui išgirs netikėčiausių istorijų apie retas gyvūnų ir augalų rūšis bei vietines tradicijas.
Užsiėmimo metu mokiniai kritiškai analizuos gamtinių simbolių reikšmes, remdamiesi istoriniais šaltiniais, heraldikos principais ir biologijos žiniomis. Jie diskutuos, kaip gamtą vaizduojantys herbai gali atspindėti žmonių vertybes ir identitetą. Mokymosi procesą praturtins iliustracijos, vaizdo įrašai, viktorinos klausimai ir trumpi žaidimai. Užsiėmimo pabaigoje kiekvienas mokinys turės galimybę praktiškai pritaikyti žinias, kurdamas asmeninį arba visos klasės herbą su gamtos simbolika.
Ši edukacija jungia istoriją, dailę ir biologiją, suteikdama mokiniams plačią perspektyvą į gyvūnų ir augalų simboliką Lietuvos herbuose bei jų reikšmę kultūroje.
Pamoką veda profesionalus ir Lietuvoje žinomas gamtininkas Tomas Pocius, turintis ilgametę patirtį dirbant su vaikais ir suaugusiaisiais gamtinio švietimo srityje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Kviečiame pažinti kerintį parfumerijos meną ir išmokti sukurti asmeninių kvepalų formulę. Užsiėmimo metu degustuosime daugybę skirtingų eterinių aliejų - nuo prabangių gėlių aromatų iki citrusų ir prieskoninių kvapų. Pradedantys kvepalų kūrėjai turės galimybę išbandyti save kvapų pasaulyje ir sukurti savo unikalius kvepalus, kurie bus nuostabi dovana sau ar draugui. Kiekvienas užsiėmimo dalyvis pagamins natūralius aliejinius kvepalus iš natūralių esencijų, kuriuos supilsime į dailų buteliuką.


Vinetu kaimas, gyvosios Amerikos indėnų istorijos muziejus, vykdo atvykstamasias edukacines, patyriminės programas po visą Lietuvą ir gali aplankyti Jūsų įstaigą su išskirtine, edukacine kultūrine programa „Būgnų ir dainų ratas“. Nuo seno senovės žmonės žinojo apie būgnų skleidžiamo garso ir jo vibracijos magiškas galias, kurios pakelia nuotaiką, stiprina kūną, protą ir dvasią. Ne veltui žmogui duotas ir balsas. Net be žodžių, vien garsu galima išreikšti savo emocijas, pajusti save. Dainuodami ir muzikuodami galime įgyti daugiau sveikatos, harmoningam ir laimingam gyvenimui. Dainos ir muzika suartina kultūras ir žmones, leidžia juos geriau pažinti. Jai sklindant įsivyrauja taika, meilė ir darna, tiek žmogaus viduje tiek ir išorėje. Edukacijos ,,Būgnų ir dainų ratas” dalyviai gaus po indėnišką instrumentą: būgną ar barškutį, su kuriais lavinsime tam tikrus muzikos ritmo ir dainavimo gebėjimus, kurie pravers ne tik muzikuojant, bet ir kasdieniame gyvenime. Pasileisime į harmonijos, grožio ir bendrumo paieškas, o radę tai, pasimėgausime paieškų vaisiais. Atsipalaidavę ir pažadinę savo kūrybinę energiją kursime ritmus, kurie dar niekada neskambėjo po šia Saule. Grojimas būgnais ir dainavimas - tai tam tikra meditacijos forma, terapija, kurią naudoja daugelis tautų ir genčių,nes ji prasklaido pilkus debesis, suteikia energijos, padeda paleisti baimę, blogas mintis ar emocijas ir atveria kelią į pasitikėjimą, džiaugsmą ir laimę. Tai būdas pažinti save ir atverti savo prigimtines savybes, gebėjimus, kurie duoti siektiisėkmingo, laimingo ir darnaus gyvenimo.


Užfiksuota šviesa – chemija ir fotografija

Fotografija neskaičiuoja dar nė 200 metų, o technologiškai ši viena iš naujausių vaizduojamojo meno šakų pakito nenusakomai: nuo pirmųjų fotografijų iki šiuolaikinės skaitmeninės technologijos. Pakito ne tik fotoprocesų technologijos, bet ir fotografijos samprata, pritaikymas, filosofija. Apie tai kalbėsime edukacinio užsiėmimo teorinėje dalyje. Praktinėje užsiėmimo dalyje moksleiviai, naudodami senosios fotografijos metodą – cianotipiją, gamins atviruką. Cianotipija tai – vienas iš pirmųjų fotografinio vaizdo gavimo būdų, atrastas 1842 m. Jo rezultatas – šviesiai arba tamsiai mėlynas atspaudas. Su vyresnių klasių moksleiviais (10 - 12 klasių) išsiaiškinsime ir vaizdo atsiradimo bei fiksavimo cheminį mechanizmą. Susipažinę su technologija moksleiviai žingsnis po žingsnio kurs savo kūrinį. Jie pradės nuo to, kad teptuku užteps ultravioletiniam spektrui jautrų mišinį. Tuomet ruošinį išdžiovins ir jam išdžiūvus, iš pasirinktų elementų – džiovintų augalų, daiktų  arba karpomų siluetų iš popieriaus – išdėlios piešinį. Šis etapas reikalauja daugiausiai kruopštumo, kompozicijos suvokimo ir kūrybiškumo. Džiovintų augalų dėliojimas lavina kadravimo pojūtį, vaikai mokosi suvokti augalų siluetus, komponuoti dėmes, linijas ir taškus. Sudėliotą kompoziciją jie užfiksuoja po ultravioletine lempa. Užsiėmimas padės moksleiviams suprasti mokslo ir meno sąsajas. Tarpdisciplininės edukacijos padės moksleiviams atsikratyti klaidingo požiūrio, kad gamtos ir tikslieji mokslai su menais neturi nieko bendro, o eksperimentavimas būdingas visoms mokslo, meno ir gyvenimo sritims. Ši edukacija atskleis mokslo ir meno sintezės galimybes. Cianotipijos procese jungiasi fotografijos ir tapybos procesai. Pažymėtinos ir vaikų fantazijos galimybės – jie gali laisvai dėlioti viską: pradedant augalais ir baigiant aplink mus esančiais daiktai.


Užsiėmimas vyksta Trakų Salos pilies vakarinių kazematų ekspozicijoje, porceliano dirbiniams skirtoje salėje, ir edukacinėje klasėje. Užsiėmimo pradžioje edukatorius supažindina su įspūdinga porceliano kolekcija, pristato pagrindinių XVIII - XX a. Europos porceliano gamintojais, parodo jų dirbinių išskirtinius bruožus. Vėliau einama į edukacinę klasę. Dalyviai išsiaiškina kada, kas išrado porcelianą, iš kokių medžiagų jis yra gaminamas. Trumpos prezentacijos metu, skaidrėse stebimas visas porceliano gamybos procesas, kurį lydi edukatoriaus pasakojimas. Išsiaiškinamos priemonės, dalyviams, įtraukiant juos j pokalbį, padedama suprasti, kodėl svarbu žinoti medžiagų technines savybes, kas būtina, kad gaminys gautųsi kokybiškas, kodėl reikia įdėti daug ir kruopštaus darbo, kad rezultatas džiugintų ir dirbiniai tarnautų. Praktinėje dalyje iš modelino dalyviai pasigamina norimą dirbinį - pieštukinę, indelį smulkmenoms, vazelę ar kitą paties sugalvotą gaminį, dekoruoja pasirinktomis technikomis (ornamentuoja, karoliukais ar kt.).


Maisto kultūros edukacija ,,Blynadienis Suvalkijoje"

Paslaugos tikslas: supažindinti moksleivius su Suvalkijos krašto istorinės kulinarijos ištakomis ir išmokyti kepti bei pagardinti suvalkietiškus blynus.
Paslaugos uždaviniai: 1.apžvelgti Suvalkijos krašto istorines kulinarijos tradicijas.
2. Suprasti kuo ir kodėl skyrėsi Suvalkijos krašto ir kitų Lietuvos regionų maitinimosi įpročiai.
3. Pasigaminti Suvalkietiškus blynus su įvairiais padažais ir juos degustuoti.
Pačioje Suvalkijos krašto širdyje prie Marijampolės  yra Liudvinavo miestelis, jau atšventęs savo trijų šimtų metų jubiliejų, buvęs Mažąja Kultūros sostine. Čia gyvena ir dirba darbštūs suvalkiečiai, kurie kviečia visus, norinčius paragauti blynų.  Netikėkite patarlėmis, kad suvalkiečiai skūpūs ir šulinius rakina. Mes paneigsime šiuos prietarus. Edukatorės, grynos suvalkietės, supažindins su šio krašto istorija, kultūra , maisto istorija ir vaišinimosi papročiais. Gaminsime Suvalkietiškus blynus su trijų rūšių pagardais, juos valgysime.  Pasakosime sodybos istoriją, pravesime senovinių suvalkietiškų žodžių ir posakių viktoriną. Nugalėtojus apdovanosime.


,,Misija (Ne)Įmanoma''. Patirtinis edukacinis žaidimas 7-8 kl. mokiniams ONLINE

Žaidimą ,,Misija (Ne)Įmanoma’’ užpildo linksmų, kūrybiškumą skatinančių, keistų, nepatogių, tačiau būtinai kultūrinį akiratį plečiančių, draugystę skatinančių ir komandą formuojančių užduočių vykdymas, unikalios piešimo ir rašymo simbioze paremtos refleksijos, sukuriančios dalyvių tarpe taip reikalingą bendrumo jausmą. Užsiėmimo metu dalyviai ne tik piešia, konstruoja, vaidina, dainuoja ir t.t., jie per savo patirtį ir išgyvenimus išjaučia bendruomenės iššūkius, geba juos įvardinti ir pasiūlyti būdų jiems išspręsti, ima labiau vertinti unikalius kolektyvo narių gebėjimus ir vienoje ar kitoje meno srityje bei jų indėlį į bendrą komandos sėkmę.
Edukacijos programą sudaro: susipažinimas, klausimų ratas, žaidimo pristatymas, strategijos planavimas, žaidimo procesas, užsiėmimo refleksija. Edukacija nuotoliu vyksta ,,Zoom’’ ir dar vienoje dalyvių pasirinktoje platformoje (,,Messanger’’ ar ,,Facebook’’). Taip pat edukacijos dalyviai veikloje gali dalyvauti atskirai kiekvienas iš savo namų/aplinkos arba bendrai būdami klasėje.
Mūsų didelės komandos tikslas - mokyklos bendruomenės bendravimo kultūros bei moksleivių kūrybiškumo puoselėjimas per kultūrinę raišką bei kultūrinį sąmoningumą.
Edukacija remiasi David Kolb patirtinio ugdymo principu, taip pat ,,Nesmurtinės komunikacijos’’ bei ,,Ubuntu’’ filosofijomis, S. Covey visų savo būties lygmenų pažinimo bei jų lavinimo principais.
Kultūrinio, kūrybiškumą ugdančio žaidimo ,,Misija (Ne)Įmanoma’’ vedliai - jungtinė lektorių grupė iš Whatansu komandos.
Kadangi mūsų kolektyvas yra platus, eduakcija  vienu metu gali vykti kelioms grupėms/klasėms iš karto.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Edukacinis užsiėmimas „Telefonijos istorija: nuo būgno iki debesies“ (Nuotolinė paslauga)

Šiais laikais negalime įsivaizduoti gyvenimo be telefono. Jis yra universali bendravimo, informacijos gavimo, perdavimo, taip pat komunikacijos priemonė. Telefonijos raidos istorija nėra ilga, tačiau pasižymi ypatingu progresyvumu. Neįsivaizduojame laikų, kai nebuvo mobiliųjų telefonų. Tuo tikslu kviesime mokinius virtualiai aplankyti Telefonijos muziejuje: pasižvalgyti po jo erdves, įvertinti sukauptą gausią telefonų kolekciją ir atsakyti į klausimus: kodėl taip manote? palyginkite ir įvertinkite, raskite panašumų bei skirtumų, kas jeigu? koks jūsų sprendimas? Muziejaus eksponatai, tarsi laiko mašina, suteiks galimybę mokiniams pakeliauti telefonijos istorijos ratu, pamatyti įvairių telefonų – nuo senovinių iki šiuolaikiškų, įvertinti jų pramoninio, dizaino pokytį ( telefonų konstrukcinės medžiagos, formos, istorinių stilių motyvai, šiuolaikinės telefonų dizaino tendencijos) bei technines galimybes. Vaizdžiai supažindinsime su seniausių laikų lietuvių bei kitų šalių skubių pranešimų perdavimo sistemomis (nuo „būgno iki debesies“), įdomia ir greita komunikacijos istorijos raida, jos kūrėjais, telefonistų darbu. Pateikę PowerPoint pristatymą iliustruotą nuotraukomis, animacijų ir filmų ištraukomis („Komunikacijos istorija“, „Telefonijos istorija“, „Ar išnyko laidiniai telefonai?), įdomesniais telefonijos istoriniais faktais, pakviesime mokinius atlikti užduotis, pagyvinančias šį užsiėmimą. Refleksijai kviesime juos dalyvauti viktorinoje „Ar gerai išmanote telefonijos istoriją?“ , atsakyti į iliustruotus klausimus, diskutuoti, įsivertinti savo atsakymus. Užsiėmimo metu mokysime pasigaminti senovės inkų naudotą „Virvės telefoną“ , išsiaiškinsime jo veikimo principą. Kursime įsivaizduojamą ateities telefoną, akcentuodami jo dizainą, įvardindami funkcionalumą bei technines galimybes. Nuotolinę edukaciją baigsime žmonių, gyvenusių prieš 100 metų, įsivaizduota 21 a. komunikacija ir telefonija - „Svajoti, vadinasi kurti"(V. Hugo).


Edukacinis užsiėmimas „Piemenėlių buitis ir žaidimai“

Kelmės dvaro svirne ir dvaro parke vykstančiame edukaciniame užsiėmime mokiniai bus supažindinti su piemenavimo papročiais Kelmės krašte. Užsiėmimas sudarytas iš trijų dalių. Pirmiausia autentiškoje Kelmės dvaro svirno aplinkoje tautiniais rūbais apsirengusi šeimininkė papasakos apie piemenėlių buitį, darbus ir laisvalaikį. Mįslėmis ir posakiais paįvairintas pasakojimas supažindins su svirne įkurta etnografine ekspozicija. Vaikai galės patys išbandyti eksponatus: pasverti druską senovinių svarstyklių bezmėno pagalba, pavaikščioti apsiavus klumpėmis, pasimatuoti iš rugių šiaudų padarytą piemenėlio palapinę nuo lietaus. Po to Kelmės dvaro parke visi žais piemenėlių žaidimus: mokysis vaikščioti su kojūkais, bandys rankų miklumą ant stiebų mėtydami iš žilvičio susuktus lankus, užrištomis akimis numušinės nuo baslio skrybėlę. Iki soties prisižaidę moksleiviai grįš į svirną, kamaroje sėsis prie stalo, kur kiekvienam paruoštas žemaitiškas pasninko patiekalas ir piemenėlių mėgtas valgis - virta nelupta bulvė su sėmeniniu. Supažindinti su pasninko tradicijomis ir piemenėlių mitybos įpročiais, vaikais ragaus pačių nusiluptą ir į sėmeninį pamerktą bulvę, kaip anais laikais tai darė piemenėliai.


Edukacija Zooparke „Gamtos pasaulio pažinimas“

Kviečiame kartu persikelti į Pietų ir Šiaurės Ameriką, Azija, Afriką ir net Australiją, panagrinėti Europos regionus. Lesinsime spalvotąsias papūgas iš Australijos, įlįsime į  šikšnosparnių urvą, pamatysime, kaip pešasi iš Madagaskaro kilę neklaužados lemūrai, o Pietų Amerikoje gyvena daug gražių ir įdomių beždžionių, Afrikoje – surikatos, Šiaurės Amerikos stepėse mąsliai jus stebi ir urvus rausia juodauodegiai preriniai šuniukai. Kaip norisi visus pamatyti gyvai, bet reiktų taip toli ir ilgai keliauti jų ieškant! Išeitis – apsilankyti zoologijos sode Zoopark Vilniuje ir iš arti pamatyti daug įvairių gyvūnų, pabūvoti net šešiuose žemynuose ir susipažinti su tolimų kraštų kultūra!


Indija iš arti: indiški šokiai (demonstracija/šokio pamoka)

Pasinerkite į nuostabų šokio pasaulį, kuriame dvelkia indiškosios kultūros magija! Kviečiame į indiško šokio dirbtuves-pasirodymą, kuriose turėsite išskirtinę galimybę prisiliesti ir pajusti indiškos šokio unikalumą.
Teorinėje dalyje bus pristatomos klasikinio indiško šokio ypatybės, jo sąsajos su Indijos mitologija, religija ir visuomene. Sužinosite apie dievus, herojus ir mitus, kurie įkūnijami šokiu perteikiamuose pasakojimuose ir per kuriuos atsiskleidžia Indijos kultūros gylis.
Per praktinę dalį jūs turėsite unikalią galimybę išmokti specifinių kūno judesių, būdingų Kathak ir Odissi šokiams. Šie šokiai garsėja savo gražiais rankų ir akių judesiais, kurie, kaip teigiama, atspindi emocijas ir  mitologines istorijas. Edukacijos vadovė pateiks pavyzdžius, padės išmokti techniką ir supažindins su klasikinio indiško šokio esme.
Trečioje edukacijos dalyje jus nustebinsime klasikinio indiško šokio pasirodymu, kuriame prasmingai ir įspūdingai bus atskleista indiško šokio estetika ir fenomenalumas.
Šios dirbtuvės yra puiki galimybė išbandyti save ir atrasti naujas keliones per tūkstančius metų senumo Indijos kultūros bruožus. Jos skatina kūrybiškumą ir saviraišką, leidžia išreikšti save per šokio judesius ir per šokį susipažinti su tolima kultūra, jos istorija ir mitologija.
Taigi, jei jums įdomi kultūra, kūrybiškumas ir naujos patirtys, nepraleiskite galimybės sudalyvauti šiose įkvepiančiose indiško šokio dirbtuvėse!


Biudžetinė įstaiga Plungės turizmo informacijos centras

Edukacinis užsiėmimas „Gamtos sekliai Plungės dvaro parke“ skirtas pradinių klasių mokiniams. Vaikai ne tik pasivaikščios 1,5 km ilgio žiediniu maršrutu po Plungės dvaro parką, ne tik klausysis, bet ir atliks įvairias komandines užduotis, trumpai įsikūnys į gamtos seklius. Ši edukacija apima etninę kultūrą ir gamtą. Susitikimo pradžioje, žemaitiškai kalbantis edukatorius, vaikus trumpai supažindins su kunigaikščio M. M. Oginskio įkurtu Plungės dvaro sodybos ansambliu, užsiėmimo veiklomis bei taisyklėmis.
 Pagrindinė edukacijos tema - parko augalija. Čia vaikai išgirs legendas apie Perkūno ąžuolą, Verkiančiąją liepą ir kt. Sužinos, kas per medis yra liepa bei kokios šio medžio dalys ir kur senovėje žmonės naudojo savo buityje. Jie sužinos kaip apskaičiuoti Perkūno ąžuolo amžių, o aprūpinti specialiomis
priemonėmis (lūpomis, užduočių lapais, pieštukais ir t.t.), vaikai trumpam taps tikrais sekliais ir ieškos ne tik gyvūno/paukščio pėdsakų, įvairių kerpių, bet net vaivorykštės spalvų. Žinoma, po užduotėlių ir edukacijos pabaigoje, vaikai suburiami trumpiems apibendrinimams, klausimams, savo minčių, pastabų išsakymams.


Literatūrinė edukacija: sensorinis skaitymas ir laimės paieškos

Klaipėdos miesto savivaldybės Imanuelio Kanto viešoji biblioteka

Kviečiame pamatyti, išgirsti, paliesti, užuosti ir paragauti Davide Cali knygą „Laimės prekeivis“! Literatūrinės edukacijos tikslas – patraukliai, pojūčius stimuliuojančiomis priemonėmis formuoti teigiamą dalyvių požiūrį į skaitymą, žadinti jų smalsumą, knygos kaip priemonės – geriau pažinti save ir suprasti aplinkinį pasaulį – priėmimą.
Jaukiai įsikūrę Vaikų bibliotekos kambarėlyje, sensorinio skaitymo metu „patirsime“ knygos istoriją. Pažinsime knygos veikėjus – įvairių rūšių paukščius, aptarsime jų panašumus ir skirtumus. Kritiškai mąstysime, kodėl priimami vienokie ar kitokie veikėjų spendimai, kaip elgtumėmės mes. Ieškosime kūrybiškų sprendimų, kaip gali pasisukti knygos siužetas. Ugdysime kultūrinį sąmoningumą keldami klausimus: kiek kainuoja laimė, ar galima ją nusipirkti, o gal tik sukurti? Reflektuosime patyrimus, jausmus ir išlaisvinsime vaizduotę kurdami savo „Laimės stiklainėlį“.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Programos „Grafikos meno paslaptys Janinos Monkutės-Marks muziejuje" dalyviai supažindinami su išeivės, Janinos Monkutės-Marks asmenybe, jos kūrybos keliu ir jos vardo muziejaus atsiradimo istorija. Aptariama Janinos Monkutės-Marks labai mėgta grafikos meno technika - iškiliaspaudė ir apžiūrima originalių menininkės sukurtų linoleumo ir medžio raižinių atspaudų kolekcija. Aptariama grafikos technika– iškiliaspaudė ir jos subtilybės. Praktinio užsiėmimo metu moksleiviai skatinami sukurti individualius grafikos raižinius - iškiliaspaudes ir įgyvendinti 1-2 atspaudus ant popieriaus lapo naudojant šaukštą. Visus susikurtus atspaudus moksleiviai pasiima prisiminimui. Programa vykdoma Janinos Monkutės-Marks muziejaus-galerijos ekspozicijų salėse, muziejaus įkūrėjos kūrinių apsuptyje, kurie nuteikia programos dalyvius pozityviai ir padeda atsiskleisti jų kūrybiškumui.


Kūrybinis mąstymas per cianotipiją ant tekstilės

Mokiniai kviečiami kurti cianotipiją ant tekstilės.
Cianotipija (angl. cyanotype) – tai senovinis fotografijos procesas, kurio metu gaunami mėlyni atspaudai. Atspaudai gaunami naudojant chemines medžiagas bei UV šviesą. Edukacijos metu dalyviai susipažins su cianopijos procesu praktiškai bei kūrybiškai.


Kronika - nenugalėtas balsas prieš melą. Edukacinė programa skirta įvairaus amžiaus mokiniams. Veiklos yra pritaikomos pagal dalyvių amžių. Pagrindiniai paslaugos tikslai: - supažindinti moksleivius su Katalikų bažnyčios kronikos rašymo istorija, nepalūžusias amenybes vykdžiusias šią veiklą. - supažindinti ir per aktyviuosius metodus padėti įsijausti į to laikmečio pavojus ir drąsą, kuria pasižymėjo ir patyrė žmonės, prisidėję prie Kronikos rašymo bei jų kūrybingumą, kaip išgyventi ir veikti Sovietinių represijų laikais. - ugdyti pilietinį ir kultūrinį sąmoningumą "Esame tauta, kuri daug iškentė, bet būtent todėl galime semtis stiprybės bei vilties iš savo istorijos" ištrauka iš Ministrės Pirmininkės kalbos (2022 06 14)


Dramos ir objektų spektaklis vaikams „O Viešpatie, Vilnius!” (nuotolinė paslauga)

Rūsys – šauni vieta, bandantiems slapstytis nuo gyvenimo. Jame, Mažojoje „Lėlės“ teatro scenoje, ir susitinka pora kiek „kuokštelėjusių“ pelėnų bei virtualaus pasaulio valdovas – skaudžiai su mama susipykęs berniukas. Tai istorija apie tiesos paieškas ir būtinybę kalbėtis, apie tai, kad problemos tampa išsprendžiamos jas išsakius ir nuo jų nebėgant. O šalia vienatvės, šeimos, draugystės bei tarpusavio supratimo laukia dar viena pasakojimo linija – puikiausio pasaulyje miesto, Vilniaus! Pelėnų, pratūnojusių savąjį gyvenimą rūsyje, dėka susipažinsime su šio krašto legendomis ir pasakojimais bei susiremsime su tokiomis paslaptingomis Vilniaus būtybėmis kaip kad magų magas Tvardauskas ir Vilniaus Baziliskas...


Ekskursija Alytaus kraštotyros muziejuje

Alytaus kraštotyros muziejus įkurtas 1928 m., tai didžiausias valstybinis muziejus pietų Lietuvoje, sukaupęs per 100000 eksponatų. Pažintį su muziejumi pradėsime prie unikalaus Lietuvos žemėlapio fragmento - pirmojo originalaus LDK žemėlapio. Toliau Jus pasitiks muziejuje įrengtos modernios ir interaktyvios ekspozicijos išradingai pasakojančios krašto istoriją. Ekspozicija "1915 m. rugpjūčio 27-oji Alytuje: vienos gatvės istorija" pristato vieną, tačiau svarbiausią karo dieną Alytuje, kai rusų valdžią pakeitė vokiečių, gatvėse padaugėjo pabėgėlių, buvo sugriauti visi tiltai. Veiksmo vieta – Vilniaus gatvė – Alytaus „širdis“, labiausiai atspindinti to meto gyventojų realybę, jų išgyvenimus. Etnografinė ekspozicija „Sodzius Dzūkijon“ nukelia į XIX a. pab. – XX a. pr. Dzūkiją. Čia skamba dzūkiška šnekta, dainos ir pasakos, pasitinka kaimo garsai, kviečia užeiti dzūkiška pirkia, kiemas su visais būdingais to meto autentiškais trobesiais. Ekspozicija "Gyvenimas abipus Nemuno" pristato Alytaus miesto istoriją nuo XIV amžiaus iki XX amžiaus paskutiniojo dešimtmečio. Miesto raida perteikiama istoriniais dokumentais, žemėlapiais, atvirukais, fotografijomis, vaizdo medžiaga. Salėje sukurtos kelios skirtingos, pusiau uždaros, atskiriems istorijos laikotarpiams atspindėti skirtos erdvės. Dar viena muziejaus ekspozicija „Be lietuviškos kalbos neišgyvensi nė dienos“ skirta 110-osioms Spaudos atgavimo metinėms. Joje atskleidžiama Dzūkijos regiono knygnešystės ypatumai, knygų gabenimo ir platinimo paslaptys, slaptųjų mokyklų veikla, supažindinama su garsiausiais vietos knygnešiais, apžvelgiami spaudos draudimo laikotarpiu leisti spaudiniai. Mūsų muziejuje Jūsų laukia daugybė įdomios, interaktyvios veiklos.


Nacionalinis M. K. Čiurlionio dailės muziejus

Lankydamiesi autentiškoje erdvėje – Lietuvos dailės istoriko ir kritiko, grafiko, lietuvių profesionaliosios muziejininkystės pradininko, kolekcininko Pauliaus Galaunės (1890–1988) bibliotekoje susipažinsite su viena didžiausių namo šeimininko aistrų – meile knygai. Praktinėje užsiėmimo dalyje kviesime įvairiomis technikomis susikurti asmeninį knygos ženklą, mažiausią meno kūrinį ekslibrisą, kuris taps Jūsų išskirtiniu ir autentišku simboliu. Kaligrafiškai papuošę pirmąsias vardo ir pavardės raides, bei papildę piešiniu, galėsite sukurtą kūrinį įklijuoti į savo mėgstamiausią knygą ar jos skirtuką, kuri taps unikali.


Siūloma edukacija padės klausytojams suprasti kertinę žydų tradicijos vertybę - žodžių ir tylėjimo galią. Remdamiesi Šventojo rašto ir žydų išminčių nuomone, jie sužinos, kada verta patylėti, o kada būtina kalbėti; supras karaliaus Saliamono žodžius "gyvenimas ir mirtis yra liežuvio valdžioje. Rinkitės gyvenimą". Dalyviams edukacija padės kurti gerus santykius tiek su bendraamžiais, tiek su tėvais, bei mokytojais; ugdys gebėjimą prisitaikyti  prie skirtingų interesų kolektyvo narių.

Dainų švenčių metai; NATO ir Europos sąjungos metai


Smėlis yra naudingoji iškasena naudojama įvairiose srityse. Smėlis naudojamas  stiklo, keramikos, porceliano, metalo  gamyboje bei statybose.  Šioms sritims labiausiai tinka kvarcinis smėlis, kuris turi daugiau nei 90 procentų kvarco mineralų.  Kvarcinis smėlis turi daugybę panaudojimo būdų ir mene. Nuo seniausių laikų smėlis naudojamas smėlio tapybai, smėlio skulptūroms, mozaikai, smėlio laikrodžiams, dekoratyviniuose dirbiniuose, keramikos ir stiklo gamyboje. Edukacijos metų ištyrinėsime iš smėlio pagamintus meno kūrinius, apžiūrėsime smėlio mėginius, ištirsime smėlio savybes ir pasigaminsime stiklo sagę.
Išklausę teorinę dalį mokiniai susiskirstys į komandas. Į komandas susiskirstys žaisdami žaidimą "Kur naudojamas smėlis?". Žaidimo tikslas įtvirtinti teorinėje dalyje išgirstą informaciją. Komandos dirbs klasėje įkurtoje laboratorijoje. Kiekvienai komandai bus paruoštos laboratorinės priemonės (smėlio mėginiai, kolbos, mėgintuvėliai). Tiriamojoje dalyje ištirs smėlio savybes, nustatys jų rūšį, išmoks atpažinti kvarcinį smėlį. Atliks eksperimentą su impregnuotu smėliu. Eksperimentų metu vaikai bus mokomi kelti hipotezes, nusakyti rezultatus, formuluoti išvadas.
Kūrybinės veiklos dalyje mokiniai dirbs individualiai. Kiekvienas pasigamins stiklo sagę. Vaikai skatinami mąstyti, kodėl mokėmės apie smėlį, o gaminame stiklinę sagę. Kuo stiklas susijęs su smėliu? Edukacijos metu nuolat ieškome sąsajų tarp aplinkoje esančių daiktų ir smėlio.
Metodai: eksperimentas, kortelių žaidimas, diskusija, sagės gamyba, piešimas.
Priemonės: kvarcinis smėlis, impregnuotas kvarcinis smėlis, vanduo, kolba, šaukštelis, stikliniai kristalai (kabišonai), klijai, spalvinimo priemonės, popierius, sagės.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Spektaklis „Tūla, arba esame okupuota šalis“

Spektaklis „Tūla arba esame okupuota šalis“ Alytaus miesto teatre sukurtas 2012 m. Režisierė ir inscenizacijos autorė Loreta Liausaitė į sceną perkėlė vieną gražiausių lietuvių meilės ir geriausiu vadinamą rašytojo Jurgio Kunčino romaną „Tūla“ Šiame kūrinyje atskleidžiama fatališkos meilės tema, chaotiška, nuopuolių pilna autoriaus gyvenimo linija. Tai tikra istorija apie meilę , turinčią begalę spalvų ir apibūdinimų – valkatiška ir dieviška, purvina ir tyra, girta ir sąmoninga, nuščiuvusi ir klykianti, pūvanti ir išsiskleidusi. Kūrinio kalba labai vaizdinga, tuo pačiu realistiška, tad ir vaizdai teatro scenoje atspindi realybę, kuri supo autorių. Ir jeigu šiandienos jaunas žiūrovas jų nėra matęs realybėje, tai gali piešti vaizduotėje arba nuspręsti savo akimis bent dalį tos istorijos pamatyti netolimoje ateityje. Spektaklyje įkomponuotos vaizdo projekcijos praplečia scenos priemonių arsenalą, o autorinė Eugenijaus Kanevičiaus muzika papildo kūrinį, kurdama ano laikmečio nuotaiką. Įtaigus spektaklis „Tūla arba esame okupuota šalis“ įtraukia žiūrovą, atveria jo emocijas, sukuria erdvę vaizduotei ir būsimoms diskusijoms bei aptarimui. Tai galimybė kelti kultūrinį išprusimą bei gebėjimą analizuoti kūrinį, pasitelkus skirtingas meno rūšis ir priemones. Jurgio Kunčino romanas yra įtrauktas į moksleivių literatūros programas, dažnai autoriaus kūryba būna analizuojama baigiamųjų egzaminų temose, todėl šis spektaklis gali būti puiki mokomoji priemonė. Spektaklis ugdo kultūrinį jauno žmogaus sąmoningumą, įvairių kūrybinių idėjų, patirties ir emocijų raiškos svarbą ir skatina tobulinti visą gyvenimą trunkančią mokymosi kompetenciją. Taip ugdomas žiūrovo poreikis lankytis teatre, kuris būtų svarbus visą gyvenimą.


Kviečiame į visais metų laikais vykstantį virtualų literatūrinį maratoną „Nuo Meškiuko Rudnosiuko iki Kakės Makės“. Tarp
šių, ypatingą populiarumą pasiekusių dviejų personažų stūkso aukštas ir nuostabus knygų kalnas, sukurtas rašančių ir
piešiančių vaikams. Į jį pradedama kopti vos pažinus raides, o kad būtų lengviau, siūlomės tapti vedliu. Nuotolinės pamokos
tikslas - pasivaikščioti po Vaikų literatūros muziejaus erdves, iššniukštinėti visas jo kerteles, atrasti ir pažinti Pasakų namo
gyventojus. Kadangi pamoka skirta 1 - 4 klasių mokiniams, kūrinius parinkome derindamiesi prie vaikų skaitymo patirties ir
mokyklinių programų. Pirmokus supažindinsime su Vytės Nemunėlio legendine eiliuota pasakaite „Meškiukas Rudnosiukas“, papasakosime jos sukūrimo istoriją, aptarsime iliustracijų tautinius motyvus, supažindinsime su eksponuojamais poeto
asmeniniais daiktais. Su antrokais plačiau panagrinėsime papildomam skaitymui rekomenduojamą rašytojo V. Petkevičius pasaką „Gilės nuotykiai Ydų šalyje“. Šios pasakos sukūrimo istorija atskleis kūrybingą rašytojo bendravimą su savo vaikais. Aiškinsime, kas gi tos ydos, skaitydami pasakos ištraukas bandysime formuluoti ydų pavadinimus. Su trečiokais vartydami M. Vainilaičio mitologinę pasaką „Bruknelė" leisimės ieškoti nykštuko Dzingučio, prapuolusio Laumės Žydrūnės dvare, parodysime, kaip amžiną veikėjų kovą dėl meilės galima demonstruoti šešėlių teatre. Su ketvirtokais, demonstruodami personažų kostiumus, vaidmenimis skaitysime žaislų susipažinimo sceną iš V. Žilinskaitės pasakos - apysakos "Kelionė į Tandadriką". Analizuosime veikėjų charakterius, draugystės temą.


Kultūros pažinimas per gamtą: Vaistai gamtoje

Edukacinį užsiėmimą ves žinomas gamtininkas Andrejus Gaidamavičius, kuris moksleivius su vaistiniais augalais supažindina jau daug metų. Šį kartą pažintis su vaistiniais augalais bus pateikiama netradiciškai – per kultūrą: daug lengviau įsiminti naujus augalų vardus, jei žinai tų augalų istorijas. Be to, mokiniai bus supažindinti su senoviniais vaistinių augalų vardais, kuriuos prisimena tik mūsų seneliai. Vaikai mokysis atpažinti augalus naudojant du būdus – tradicinį (knygas, augalų apibūdinimo raktus) ir specialias identifikavimo programėles išmaniuosiuose įrenginiuose. Taip pat vakai susipažins su pagrindinių vaistinių augalų savybėmis, mokysis atsakingo vaistinių augalų naudojimo. Užsiėmimas vyks artimiausioje mokyklai gamtinėje aplinkoje (pievoje, miške, prie vandens telkinio ar pelkėje), kur nesunku nueiti pėsčiomis, naudojantis miesto viešuoju arba mokyklos transportu. Pastaba: paslauga teikiama šiltuoju metų laiku, Vilniaus ir Utenos apskrityse. Norint paslaugą gauti kitose apskrityse.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Vertybių „lipdymas“ bei kūrybinga savojo AŠ paieška

Pasitelkiant novatoriškas komunikavimo bei ugdymo priemones, vaikai savojo AŠ ieškos puoselėdami kultūrą (didindami kultūrinį sąmoningumą ir tapatumą bei plečiant požiūrį į sociokultūrinius reiškinius), meninius gebėjimus (bus išmėginamos tarpdisciplininės meninės formos atrandant savo mėgstamiausią, taip padedant ugdytiniui atskleisti savo vidinį pasaulį bei sąvąjį AŠ) bei mokydamiesi socialinės gerovės pagrindų (vertybių, bendravimo ir bendradarbiavimo, savarankiškumo, savivokos, tinkamo jausmų išreiškimo, tolerancijos ir pan).
Siekis - ugdyti: komunikavimo, pažinimo, socialinės, emocinės bei sveikos gyvensenos kompetencijas.


Apie dailės žanrus. Portretas (Nuotolinė paslauga)

Į jus žiūri nebylūs portretai. Ar jie tikrai nebylūs? Įsižiūrėjus ir net įsiklausius, galima tiek daug pamatyti ir sužinoti. Kodėl vieni prabangiai, o kiti labai paprastai apsirengę? Kada gyveno portretuojamas žmogus? Kodėl vieni šypsosi, o kiti liūdni? Gal jie, kaip ir mes, išgyveno daug nuotaikų? Tada imkime ir tapkime pozuotojais bei kurkime įvairių mimikų portretus. Pažvelkime į pasaulį ir per dailininko akinius. Kodėl neužtenka dailininkui perteikti tik panašius žmogaus išorės bruožus. Kaip jis portrete turi perteikti žmogaus charakterį, pomėgius? Daug mįslių, kurių bent dalį pabandysime kartu įminti šio užsiėmimo metu.


Ar žinote savo namų istoriją? Jei tai senas namas, gal jis turi ne vieną istoriją? O jei net visas septynias? Šiame kultūrinės edukacijos užsiėmime vaikai (1–4 kl. mokiniai) susipažins su namu, šiandien vadinamu Istorine Prezidentūra, pasakojančiu net septynias istorijas, dėl kurių šis pastatas tapo muziejumi. Mažieji užsiėmimo dalyviai susipažins ne tik su išskirtine beveik dviejų šimtmečių pastato ir jo rezidentų istorija, bet ir mokysis savarankiškai mokytis, ieškoti ir suprasti informaciją, skaityti nuorodas, suprasti garso ir vaizdo medžiagą. Ekspozicija „Rūmų istorijos“ ir interaktyvus žaidimas „Lydekai paliepus“ leis patirti komandinio darbo džiaugsmus, išbandyti dar daugiau pojūčių (lytėjimo), suprasti, kaip jaučiasi nematantis žmogus ir kaip vienų pojūčių nebuvimą galima pakeisti kitais. Empatija ir vaizduotė taps dar geresniais mažųjų užsiėmimo dalyvių draugais!


Šioje edukacinėje programoje mes iš mažų gabalėlių pabandėme sulipdyti visą poeto gyvenimą čia, Kaune. Žinome, koks smagus yra atradimo džiaugsmas, todėl leisime jums patiems aptikti tuos gabalėlius klaidžiojant po poeto butą ir sudėlioti juos į Maironio namų fragmentų mozaiką.
Edukacinė programa vyksta memorialiniuose poeto kambariuose, po edukatorės pasakojimo edukacinės programos dalyviai pagal gautas fotografijas turi atpažinti bute esančius daiktus, pabandyti juos susieti. Atradę sąsają dalyviai gauna tekstus, kurie aprašo vieną eilinę Maironio gyvenimo dieną, bet... kas gi tai? Tekstai seni, raidės kai kur jau išblukusios – dalyviams teks patiems pasukti galvas ir įrašyti trūkstamus žodžius, rastoji sąsaja čia labai pagelbės!..
Edukacinės programos metu daugiau sužinosite ne tik apie Maironį, bet ir apie Kauno kultūrinį gyvenimą. Kartu su savo draugais išsiaiškinsite, kokie pobūviai vykdavo tuometiniame Kaune, kur lankydavosi poetas, su kokiais žinomais žmonėmis jis bendraudavo, kokios buvo jo būdo savybės, o gal net rasite ką sau artimo ir pažįstamo...


Išvažiuojamoji programa „Grafikos meno paslaptys Janinos Monkutės-Marks muziejuje“

Išvažiuojamosios programos „Grafikos meno paslaptys Janinos Monkutės-Marks muziejuje" dalyviai supažindinami su išeivės Janinos Monkutės-Marks asmenybe, jos kūrybos keliu ir jos vardo muziejaus atsiradimo istorija. Aptariama Janinos Monkutės-Marks labai mėgta grafikos meno technika - iškiliaspaudė ir tyrinėjama originalių menininkės sukurtų linoleumo ir medžio raižinių atspaudų kolekcija. Aptariama grafikos technika– iškiliaspaudė ir jos subtilybės. Praktinio užsiėmimo metu moksleiviai skatinami sukurti individualius grafikos raižinius - iškiliaspaudes ir įgyvendinti 1-2 atspaudus ant popieriaus lapo naudojant šaukštą. Visus susikurtus atspaudus moksleiviai pasiima prisiminimui. Programa vykdoma programos gavėjo mokykloje, pažįstamoje erdvėje, kuri nuteikia programos dalyvius pozityviai ir padeda atsiskleisti jų kūrybiškumui.


Gyvybės medis lietuvių mitologijoje ir liaudies mene (Nuotolinė paslauga)

Didžiausias dėmesys programoje skiriamas Gyvybės medžiui. Koks jo įvaizdis, kokios interpretacijos lietuvių mitologijoje bei mene. Kur galime pamatyti Gyvybės medį? Kokie dar yra pavadinimai (Pasaulio medis, Visatos medis, Kosminis medis, Aušros medis). Parodoma, kur jį galime atpažinti: gyvenamųjų namų puošyboje, buities rakanduose, audiniuose, drožyboje, kitur. Grupėse mokiniai atlieka užduotis. Žaidimo pagalba mokoma sumodeliuoti tradicinį gyvybės medį, šiuolaikinių technologijų pagalba - komponuoti ir sukurti savo Gyvybės medžio eskizą.


Viešoji įstaiga Lietuvos energetikos muziejus

Edukacijos metu dalyviai sužinos, kas yra iliuzijos, kaip jos susidaro, kas yra miražas, pareidolija ar dirbtinės perspektyvos. Dalyviai susipažins su judančiais paveikslėliais, gėrėsis 3D anaglifais ir interaktyvių eksponatų pagalba atras stulbinančių optinių apgaulių.


Trakų Pusiasalio pilyje, edukacinio užsiėmimo metu jo dalyviai sužinos apie Lietuvos Didįjį kunigaikštį Kęstutį, paties kunigaikščio statytoje pilyje, dalindamiesi savo žinomais faktais paneigs arba patvirtins su šiuos valdovu siejamas legendas ir mitus, išsiaiškins didžiojo kunigaikščio asmenybės bruožus, suvoks jo kaip valdovo indėlį ir reikšmę Lietuvos istorijai. Užsiėmimo metu bus įtrauktos dar dvi svarbios Lietuvai asmenybės: Vytautas didysis ir jo motina Birutė. Dalyviai pasigamins su kunigaikščiu Kęstučiu susijusį suvenyrą – jo antspaudą.


Spektaklis "Šiurpūs įvykiai Pabališkių karčiamoje"

Nuotaikingas pasakomąja tautosaka paremtas spektaklis suaugusiems su velnių ir laumių prieskoniu. Kiekvieną žiemą Pabališkių karčiamą velniai apninka. Štai ir šį kartą kur buvęs kur nebuvęs velnias Sidabranosis taikosi karčiamininko dukrą pavogti ir į plynes išsitempti. Deja, jis nenumatė, kad įvykiai gali pakrypti visai kita linkme... o jei dar pilnatis.... Senolių išmintimi, patirtimis, posakiais, patarimais ir pasakomis turtingas spektaklio scenarijus subtiliai primena apie žemiškas žmonių nuodėmes ir jų pasekmes. Spektaklis įtraukia ir nepaleidžia nuo pirmųjų minučių. Nori žvilgtelt į pragarą, nors ir pro rakto skylutę? Žvilgtelsi. Nori stebuklų? Bus. Nori pasilinksminti 18 a. Lietuvos karčiamoje? Žinoma, prašom! Nori gauti žinutę iš praeities – gausi! Spektaklis sukurtas pagal Regimanto Kaškausko pjesę „Šiurpūs įvykiai Pabališkių karčiamoje“. Režisierė – Nida Vita Žilinskienė Spektaklio dailininkė – Rasa Puišienė Muzika – Petras Jucevičius


Dzūkijos-Suvalkijos saugomų teritorijų direkcija

Edukacija „Dekoracijų gamyba pagal dzūkų kalendorines šventes“ skirta stiprinti ir ugdyti meilę dzūkų krašto kalendorinėms šventėms, papročiams, vertybėms, tradicinų ir kūrybinių veiklų išsaugojimui.  Edukacijos metu dalyviai susipažįsta su visomis kalendorinėmis šventėmis, ypatingai su tuo metu artimiausia kalendorine švente, tradiciškai gaminama dekoracija, jos gaminimo eiga, bando patys pasigaminti dekoraciją, sprendžia, kokias medžiagas, priemones, tekstūras, dydžius, formas ir spalvas panaudoti dekoracijos gamyboje. Gamybos eigoje dalinasi vieni su kitais kūrybinėmis idėjomis, kaip pasigaminti estetiškai atrodančią kalendorinių švenčių dekoraciją. Edukacinis užsiėmimas skatina geriau pažinti dzūkų kraštui būdingas kalendorines šventes, plečia supratimą apie švenčių prasmę, reikšmingumą, skatina tradicijų išsaugojimą ir perdavimą ateities kartoms.

Pažinimo kompetencija; Komunikavimo kompetencija; Pilietiškumo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Jūsų klasė - jūsų kino teatras! Komandinis darbas ir pasiaukojimas dokumentiniame filme “Nuostabieji lūzeriai. Kita planeta”

Kino teatru gali tapti bet kuri mokyklos klasė! Jei turite kompiuterį (ar kitą įrenginį), ekraną bei interneto ryšį – kviečiame vadovėlį vienai pamokai pakeisti į tikrus žmones ir jų tikras istorijas. Režisieriaus Arūno Matelio dokumentinis filmas “Nuostabieji lūzeriai. Kita planeta” pasakoja apie herojus, liekančius šešėlyje, ir pasaulį, į kurį buvo uždrausta pažvelgti kino kūrėjams 43 metus. Tai filmas apie vienas sudėtingiausių bei populiariausių dviračių varžybų pasaulyje – „Giro d’Italia“. Tačiau ne apie garbę ir šlovę. Šios juostos herojai – sudėtingiausius iššūkius įveikiantys ir lyderių užnugaryje esantys sportininkai, neturintys teisės į asmeninę pergalę. Herojai, savo pasiaukojimu nutiesiantys kelią į pergalę komandos lyderiams, tapę universaliais pasiaukojimo dėl kitų pavyzdžiais. Šis filmas keičia požiūrį į sportą, pergalę, komandinį darbą, skatina bendruomeniškumą, pagarbą, plečia valios bei stiprybės suvokimą. Susidomėjus šia paslauga, tereikia užrezervuoti norimą laiką Kultūros paso sistemoje ir mes susisieksime su jumis, suformuosime jums nuorodą ir slaptažodį. Atsidarę nuorodą, įrašysite jums suteiktą slaptažodį ir štai – kino seansas prasideda ten, kur Jūs bebūtumėte! Filmo peržiūra suteikiama kartu su pagalbiniu dokumentu - paruoštu preliminariu temų sąrašu, kuriuo galėsite pasinaudoti diskusijoms po seanso. Filmo anonsas: https://www.youtube.com/watch?v=m6HEf6HuVR8


Spektaklis „Čipolinas“ (Nuotolinė paslauga)

Šįkart mažųjų žiūrovų laukia nuotykių kupina išsilaisvinimo, kovos už teisybę istorija, nesutilpusi į vieną teatro sceną ir nusidriekusi per skirtingas teatro erdves. Kartu su svogūnėliu Čipolinu ir kitomis daržovėmis vaikai ieškos kelio į laisvą, nesuvaržytą gyvenimą, atvirai ir kritiškai žvelgs į mūsų pačių istoriją ir ateities perspektyvas. Kaip teigia režisierius Šarūnas Datenis: „Šiuo spektakliu norime paskatinti vaikus mąstyti savo galva ir šiek tiek maištauti. Suvokti, kad gyvename demokratiškoje valstybėje ir neprivalome aklai vykdyti to, kas mums pasakyta. Turime teisę kelti klausimus, dalintis savo idėjomis ir prieštarauti valdžios sprendimams.“


Tikslas – pasiremiant rašytojų kūryba apie bendravimą suteikti mokiniams žinių apie etiketą, formuoti elgesio kultūrą įvairiose aplinkose.
 Kodėl turime būti mandagūs, gerbti šalia esantį (mokytoją, klasioką), tuos kuriuos sutinkame (pvz. kiemsargis, gyvūnas,
augalas)? Labai dažnai vaikai pamiršta mandagaus ir kultūringo elgesio taisykles. O gal nežino? Prisiminsime, kas tai yra etiketas, elgesys, elgsena, taisyklė. Susipažinsime, kaip rengdavosi ir elgdavosi žmonės priklausomai nuo laikmečio ir
valstybės. O kas aktualu šiais laikais? Kaip reikia elgtis bibliotekoje, spektaklyje? O ką veikti pertraukų metu? Per amžius
pasakose, sakmėse, patarlėse kiek daug sukaupta išminties. Pasisėmę iš protėvių išminties, kursime pasaką apie šaunųjį
Dinozaurą, kuris papuola į neįtikėtinas situacijas, tačiau istorija baigiasi laimingai. Prisiminsime, kad būtina gerbti
aplinkinius, kad ir kaip jis keistai apsirengęs ir elgiasi nekasdieniškai. Aptarsime įprastas ir ne kasdienes situacijas.
Prisiminsime, kodėl svarbu būti mandagiems visur. Susikursime savo klasės pasisveikinimą ir atsisveikinimą. Sukursime
“Svajonių taisykles” - taisykles, kurių visada norisi laikytis. Jei aktualu, papildysime klasės ir mokyklos taisykles. Sudarysime
veiklų pertraukų metu sąrašą ir draugausime. Juk Tu esi pats mandagiausias pilietis!


Vitražai – šviesa ir spalvos (Išvažiuojamoji)

Edukacinio užsiėmimo metu moksleiviai išgirs trumpą ir intriguojančią vitražo raidos istoriją, kuri prasidėjo senovės Romoje. Susipažins su vitražo gamybos technologija. Viduramžiais statytos gotikinės katedros papuoštos vitražiniais langais. Užsiėmimo metu prisiminsime šiuose senuosiuose vitražuose vaizduojamas biblijines scenas. Juk neatsitiktinai viduramžių bažnyčių vitražai buvo vadinami neturtingųjų biblija. Kai saulėtą dieną bažnyčia skęsta raudonuose, mėlynuose, žaliuose saulės spinduliuose, atrodo tarsi panyri į vaivorykštę. Moksleiviai sužinos spalvų simboliką religiniame mene, religinių atributų ir kitų simbolių reikšmę. Mokysis juos atpažinti ir suprasti. Su moksleiviais aptarsime istrones vitražo atsiradimo ir išpopuliarėjimo sąlygas, religijos svarbą viduramžių mene, tuomet naudotas menines išraiškos priemones bei jų estetinę ir švietėjišką reikšmę. Edukacinės programos teorinė dalis ir pasakojamos istorijos odifikuojamos priklausomai nuo moksleivių amžiaus. Kūrybinių dirbtuvių metu visi moksleiviai nupieš po vieną skirtingą vitražinio lango projektą, kuriuos veliau sujungsime į vieną didelį vitražinį langą.


Edukacinė ekskursija „Paslaptingoji Vilniaus istorija“

Vilnius - paslaptingas, magijos kupinas miestas, kuris įtraukia, užburia ir stebina savo netikėtais atradimais. Šios edukacijos metu pasitelkiamas natūralus bei vakarinis miesto apšvietimas: ekskursija prasideda valandą prieš saulės laidą ir baigiama sužibus pirmosioms miesto šviesoms. Skirtingo apšvietimo dėka miestas atsiskleis naujomis spalvomis ir vizualinės medžiagos, legendų, mitų, užduočių pagalba naujai pažvelgsime į senojo miesto istoriją ir pastatus. Gyvos istorijos, mitai bei legendos, užrašytos miesto savivaldos magistrato, dvarų ar vienuolynų metraščiuose, nukels daug šimtmečių atgal, kur galėsite išgirsti įstabių karališkojo dvaro dramų, vienuolių intrigų, paprastų miestiečių nutikimų, kurių neišgirsite per jokias istorijos pamokas.  Legendos yra miesto vaizdinė iliustracija, kurioje užfiksuota daug svarbios vietinės informacijos, perduodamos iš kartos į kartą. Ši ekskursija leis pasinerti į mistiškojo Vilniaus gyvenimą. Pažinkite kitokį Vilnių, pilną vakaro šešėlių, gražiai apšviestų bažnyčių, tamsių gatvelių, kurios slepia daug paslapčių ir negirdėtų istorijų. Siekiama, jog po edukacijos moksleiviai būtų giliau susipažinę su vilnietišku istoriniu-kultūriniu paveldu, perduodamu iš kartos į kartą, būtų motyvuoti ir toliau tyrinėtų Vilniaus bei savo gimtų miestų kultūrino paveldo detales.


Nepriklausomybės priklausomybės (nuotolinė edukacija)

Interaktyvios edukacijos „Nepriklausomybės priklausomybės“ tikslas – ugdyti moksleivių sąmoningumą, padėti suprasti realią priklausomybių žalą ir formuoti blaivaus gyvenimo nuostatas. Edukacijos metu mokiniai išgirs naujausią medicininę informaciją apie priklausomybes, jų žalą fizinei ir emocinei sveikatai. Diskusijų ir praktinių užduočių metu moksleiviai sužinos, su kokiomis problemomis susiduria priklausomi asmenys, bandys atpažinti įvairias situacijas iš kasdienybės ir rasti joms tinkamus sprendimus. Edukacijos pavadinimas kilęs iš noro apžvelgti toksinių medžiagų paplitimo kultūrą paskutiniais Lietuvos nepriklausomybės dešimtmečiais. Edukacija pradedama, sukuriant pasitikėjimu grįstą atmosferą, kurioje moksleiviai gali laisvai dalintis savo įžvalgomis, taip skatinant jų asmeninę motyvaciją ir gebėjimą sąmoningai pasirinkti blaivų gyvenimo būdą. Moksleiviai yra kviečiami atlikti kūrybines užduotis leidžiančias atskleisti realią priklausomybių žalą. Aiškinamasi, kad priklausomybė gali būti ne tik nuo toksinių medžiagų (alkoholio, narkotikų, kitų psichotropinių medžiagų), bet ir nuo veiksmų (lošimų, kompiuterinių žaidimų ir kt.) ar santykių. Aptariami mitai apie priklausomus žmones. Edukacijos metu moksleiviai supažindinami su faktoriais, didinančiais riziką tapti priklausomu (šeimos istorija, genetika, santykiai su tėvais, psichinės sveikatos problemos, draugų ratas ir kt.). Edukacijos metu simuliuojamos situacijos, kuriose moksleiviai patys pabando būti „siūlančiojo“ ir „atsisakančiojo“ vaidmenyse, išbandomi įvairūs būdai atsisakyti, pasakyti – NE kvaišalų vartojimui. Aptariama, kaip efektyviai atsisakyti siūlymo vartoti bei apginti savo poziciją, kaip argumentuoti ir nepažeisti savo orumo.


Ar esate buvę teatre? O ar pastebėjote visus darbuotojus, kurie ten dirba? Teatras - tai ne vien artistai ir muzikantai! Šiame užsiėmime turėsite galimybę susipažinti su tais, kurie teatre atlieka nematomą, bet visiems reikalingą darbą, kol spektakliai pasiekia žiūrovų akis! Su darbuotojais susipažinsime tyrinėdami Valstybės teatro ekspoziciją ir kurdami pasirinkto spektaklio scenografiją ir kostiumus! Ar esate įtikinę, kad pavyks atrasti visus darbuotojus? Jei pavyks, tai tikėtina, kad užsiėmimo pabaigoje jie leis jums pabūti ir ant tikros teatro scenos!
Užsiėmimas gali būti pritaikytas mokiniams su judėjimo ir intelekto negaliomis, sudarant ne didesnę kaip 5 asmenų grupę neįskaitant lydinčių asmenų - esant tokiam poreikiui prašome apie tai informuoti užsakymo metu.


Gipso pažinimas – realjefas. Gipsas yra natūrali medžiaga, saugi ir kilni. Jo panaudojimo galimybių yra labai daug. Viena iš sričių kuria plačiai aptarsime– dailė, skulptūra. Edukacijos metu susipažinsime su Lietuvoje randamomis iškasenomis. Apžiūrėsime iškasenų pavyzdžius. Aptariama jų panaudojimo galimybė Lietuvoje. Reljefai dažnai naudoti daugumos senovės kultūrų mene. Aptarsime žinomiausius realjefo skulptūros laikotarpius dailėje taip pat susipažinsime su Lietuvoje esančiais realjefo skulptūros payzdžiais. Užsiėmimo metu sužinosite kaip kuriami realjiefo paveikslai iš gipso ir juos gali kurti kiekvienas. Gipsinio reljefo kūrimas - gyvas, džiaugsmingas ir gydantis procesas, meno pažinimo terapiją, kurios metu išsijungia loginis mąstymas, suaktyvinama intuicija bei kūrybinis įkvėpimas. Užsiėmimo metu panirsime į savo vidų ir patys dėliodami realjefą, bandydami išgauti norimą vaizdą sukursite gipso paveikslą. Gipso liejimas savo rankomis ne tik atskleis jūsų kūrybinius sugebėjimus, bet (paveikslus) vaikai parsineš namo ir dar ilgai prisimins, kaip gera jas buvo kurti. Po užsiėmimo šis paveikslas, priklausys Jums. Ir kiekvienas dalyvis dar ilgai prisimins šią edukaciją.


Teatras – jėga kuri atpalaiduoja, išvalo sielą ir prikelia naujiems gyvenimo iššūkiams. Užsiėmimo metu moksleiviai susipažins su vaidybos ir improvizacijos pagrindais, spontaniškumo, scenos judesio principais. Atsipalaiduos ir pasiners į naujų galimybių pasaulį. Jaunimas ugdys ir lavins gebėjimus, kurie padeda atsikratyti nerimo, baimės klysti, drąsiau save išreikšti, pasitelkti intuiciją, spontaniškai demonstruoti kūrybines galias, įveikti ribojančius įsitikinimus, pasitikėti savimi, būti čia ir dabar, aktyviai klausytis, girdėti, matyti, pajausti, priimti šalia esantį, neblokuoti kito idėjų, būti atviram, nuoširdžiam, „be kaukės“, mokėti keisti statusą, reikšti emocijas. Ugdomos esminės žmogiškosios kompetencijos - empatija, tolerancija, pagarba, mokėjimas suprasti ir priimti kitų autentiškumą. Lavinami viešo kalbėjimo, istorijų pasakojimo, vaidmenų ir atsakomybės pasiskirstymo, veikimo komandoje įgūdžiai. Mokiniai taip pat ugdys bendravimo ir bendradarbiavimo kompetenciją, kuri prisidės prie saugesnės mokymo(si) aplinkos kūrimo, mokymo(si) proceso bei santykių tarp mokyklos bendruomenės narių gerinimo.


Vizualios interpretacijos trimatėje erdvėje

Lietuvos nacionalinė Martyno Mažvydo biblioteka

Jungiant skaitmenines technologijas ir tekstinius, vaizdinius kūrinius mokiniai aktyviai dalyvaus tarpdisciplininėje pamokoje – susiskirstę komandomis ir naudodamiesi suskaitmenintu Lietuvos nacionalinės bibliotekos archyvo, europeana.eu ir kitu autorių teisėmis neapribotu turiniu, fizinio arba skaitmeninio koliažo principu kurs laikmetį atspindinčias mizanscenas (trimačius atvaizdus). Kūrybinio proceso metu bus lavinamas jų sąmoningumas ir kritinis mąstymas, mokiniai geriau supras istorinį situacijos kontekstą – mintis ir idėjas - gebės geriau susieti tarpusavyje įvairius laikmečio ekonominius, istorinius, politinius ir kultūrinius faktus į bendrą visumą.

Kultūros paveldas; Tarpdisciplininis menas

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Skaitmeninė kompetencija


Edukacinio užsiėmimo metu dalyviams bus pristatoma trumpa užsienio ir Lietuvos animacijos istorija, lėlinės animacijos pradininko Vladislovo Starevičiaus animacijos fragmentai.
Susipažinę su esminiais animacijos principais ir pasiskirstę į grupes, dirbtuvių dalyviai imsis animacinių filmukų kūrimo proceso: naudodamiesi klasikinio ir šiuolaikinio meno reprodukcijų iškarpomis ir kurdami koliažus, pritaikys juos animacinio filmuko siužetui.
Dirbtuvių tikslas ne tik išlaisvinti kūrybinį mąstymą, bet ir jį tikslingai nukreipti kviečiant dalyvius aktualizuoti svarbias jiems visuomenės problemas ir temas, tuo pačiu ieškant tinkamo būdo, kaip norimą žinutę ištransliuoti žiūrovui.
Užsiėmimo metu dalyviai „stop kadro“ principu susikurs iki 2 min. trukmės animacinius filmukus, o užsiėmimo pabaigoje skirsime laiko jų peržiūrai, aptarimui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Kipras Petrauskas prašo su juomi nejuokauti!..“ ir nedelsiant dalyvauti ekskursijoje „Kai ponų nėra namie…“. Užsiėmime susipažinsite su memorialine skyriaus ekspozicija – Petrauskų namu: statybomis, gyventojais, namo pritaikymu muziejaus reikmėms, kuriame saugomi autentiški namo šeimininko ir jo šeimos daiktai. Išgirsite linksmas, pikantiškas istorijas iš žymių šio namo gyventojų kasdienybės, susipažinsite su E. Žalinkevičaitės-Petrauskienės eilėmis, K. Petrausko įdainavimais ir M. Petrausko švietėjiška veikla bei kompozicijomis. Parsisiuntę iš "Google play" programėlę „Petrauskas the RemARkable”, nuskanavę nurodytą ženklą, nusikelsite į papildytąją realybę, kurioje galėsite išgirsti bei pamatyti šiek tiek daugiau įdomybių. Ekskursija tinkama specialiųjų ugdymo poreikių turinčioms mokinių grupėms: 1.galime priimti judėjimo negalią turinčius asmenis, nes turime keltuvą. (priimame mažesnę grupę, nei nurodyta) 2.užsiėmimas gali būti pritaikytas vaikams su proto negalia, raidos sutrikimais, vedant supaprastintą užsiėmimo variantą. Apie specialiuosius grupės poreikius prašome informuoti užsakymo formoje.


Edukacija skirta 1-4 klasių mokiniams.
Tikslas. Įdomiai, patraukliai ir šiuolaikiškai supažindinti programos dalyvius su etnografiniais daiktais, kurių šiuolaikiniuose namuose nerasite.
Edukacijos dalyviai susipažįsta su senaisiais amatininkų įrankiais ir dirbiniais, kaimo išradėjų pagamintais prietaisais ūkio darbams ir buičiai. Edukacijos dalyviai sužinos praeityje naudotų įrankių ir daiktų paskirtį, įrenginių veikimo principus, kokia buvo kaimo žmonių buitis, darbai ir kasdienybė. Mokiniai galės ir patys išbandyti senovinių daiktų paskirtis: galės kočioti skalbinius, naščiais nešti kibirus, matuotis klumpes, mokysis surasti senovinę skalbimo mašiną (kultuvę), lygintuvą (kočėlus), šviestuvą (balaną).

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Užsiėmimo metu išsiaiškinsime, kas yra aromaterapija ir kaip ją galime pritaikyti šiandienos kasdienybėje. Praktinio užsiėmimo metu mokiniai, padedami edukatorės kurs aromaterapinės druskos receptą, kuri odai suteiks švelnumo ir minštumo jausmą. Pačių pagamintas aromaterapinis droduktas turės ir aromaterapinių - gydomųjų savybių (padės įveikti nemigą, stresą, išsiblaškymą ar kitus emocinius negalavimus, peršalimo profilaktikai bei prevencijai). Aromaterapinę druską praturtinsime ne tik eteriniais aliejai, bet ir moliais, kurie suteiks odai naudingų medžiagų, mineralų oksidų.


Šios edukacijos metu moksleiviai teoriškai susipažins su Ventos krašto senąja istorija, apžiūrės modernią ir įdomią Ventos
regioninio parko lankytojų centro ekspoziciją, išmoks mėtyti žiemgalių ietis bei įskelti ugnį senoviniu titnaginiu skeltuvu.
Ekspozicijoje yra kompiuteriniai terminalai su liečiamais ekranais, kuriuose galima pamatyti ir susipažinti su daug įdomių mūsų krašto istorijos momentų. Ši ekspozicija su jos įrenginiais yra labai geros priemonės teorinei edukacijos daliai.
Teorinėje dalyje moksleiviai trumpai supažindinami su Ventos krašto priešistoriniais laikais, su čia gyvenusia žiemgalių gentimi, jos papročiais ir buitimi, su istoriniais laikais – kalavijuočių ordino įsiveržimu, kovomis su juo, Lietuvos
valstybės atsiradimu, žiemgalių asimiliacija ir su vėlesne istorija. Teorinė dalis nėra vien sausas dėstymas, bet tuo pačiu ir patraukli vizualizacija. Praktinė dalis: 1. Supažindinimas su titnaginiais skeltuvais – kaip jie atrodo, iš kur kilę, kaip su jais skeliama ugnis (jei geras oras, lauke saugioje vietoje, prižiūrint mokytojui, bandoma uždegti išdžiūvusias samanas, jei blogas – viduje tik skeliamos kibirkštys, irgi saugioje vietoje). 2. Supažindinimas su žiemgalių ietimis, jų formomis, ir po to lauke ieties mėtymas į taikinį. Užsiėmime aprūpinama maksimali sauga, nes ietį vienu metu sviedžia tik vienas moksleivis, prižiūrint mokytojui. Moksleiviai šiek tiek priartės prie suvokimo, kaip atrodė gyvenimas ir buitis mūsų kraštuose ankstyvaisiais viduramžiais – kaip skiriasi ugnies išgavimas nuo dabartinio, ir kiek reikia jėgų, tikslumo bei patirties, atliekant regis paprasčiausią kovinį veiksmą – ieties metimą. Nors moksleiviai praktiškai užsiima tik su dviem įrankiais (per tiek laiko daugiau ir neįmanoma), bet tuo pačiu metu, jiems dirbant, mokytojas trumpai papasakoja ir apie kitas iki istorinio laikotarpio žiemgalių buities bei karybos ypatybes. Baigiamoji užsiėmimų dalis – klausimai, refleksija.


Virtuali ankstyvojo meninio ugdymo edukacija (I dalis)

Kas tai?
Edukacijos yra skirtos ikimokyklinio ir priešmokyklinio amžiaus vaikams bei jų pedagogams, norintiems praktiškai supažindinti vaikus su skirtinga menine raiška. Video medžiaga pritaikyta, kūrybinės veiklos organizavimui tiek stebint ją drauge su vaikais, tiek savarankiškai organizuojant menines veiklas ugdymo įstaigoje. Plačiau čia: https://bbf.lt/AxTzc

Koks turinys?
Šioje programoje rasite aprašytas bei nufilmuotas pamokas, kurių vieno mėnesio veiklų rinkinį sudaro:
•	4 skirtingų tautų pasakų vaidinimo video,
•	2 greitakalbės ir 2 ketureilių interpretavimo video,
•	4 šokių pagal lietuvių liaudies muziką video,
•	4 muzikavimo skirtingais instrumentais pagal klasikinę muziką video,
•	veiklų organizavimo aprašą.

Kaip naudotis?
Pagal šią vaizdinę ir metodinę medžiagą galima kasdien organizuoti vis skirtingas meninės raiškos veiklas, arba jas visas apjungus kartą į savaitę pravesti vieną ilgesnę pamoką, kurią sudarytų pasakos sekimas ir vaidinimas, šokio šokimas pagal liaudies muziką, muzikavimas pagal klasikinę muziką ir eilėraščio/greitakalbės interpretacija. Metodinėje medžiagoje yra pateikiamos konkrečios rekomendacijos kiekvienos veiklos organizavimui.


Stiklas - viena tauriausių materijų žemėje - gimsta sąveikaujant smėliui, vandeniui, orui ir ugniai. Šis procesas pavaldus tik puikiai technologiją išmanantiems, pragarišką karštį pakeliantiems žmonėms. Yra daugybė įvairių stiklo apdirbimo technikų. Stiklą galima pūsti, formuoti, lieti į formą, klijuoti, sukepti, šlifuoti, ėsdinti graviruoti, pjaustyti ir t.t. Dažniausiai stiklo papuošalų kūrimui naudojami spalvoto ir skaidraus stiklo lakštai, stiklo sliūlai, konfeti. Juos sukepant, kaitinant, jungiant su kitomis medžiagomis ir gaumani stikliniai papuošalai. Užsiėmimo metu aptarsime pagrindines stiklo gaminimo technikas, susipažinsime su medžiagomis ir įrankiais reikalingais stiklo apdirbimui. Naudosime spalvotus ir skaidrius įvairių formų ir atspalvių stikliukus, įvairiausias iliustracijas, augalėlius, varžtelius, vielutes ir viską ką fantazija ir galimybės leis įdėti į papuošalą. Šie užsiėmimai - tai ne tik unikali galimybė iš arčiau susipažinti su šiuo nepaprastai įdomiu menu, bet ir galimybė turiningai praleisti laiką bei savarankiškai susikurti nepakartojamus ir vienetinius papuošalus iš stiklo.

Užsiėmimo metu Jūs konstruosite savo papuošalus (auskarus, sagę, pakabuką ar žiedą pasirinktinai) iš įvairių atspalvių, formų ir dydžių stiklo iš anksto iškeptų stiklo formų (papuošalų detales sutvirtindami specialiais klijais). Tuomet savo sukurtus papuošalus šlifuosite, montuosite tvirtinimo detales, laikiklius, užsegimus ir pan. Stiklo spalvų ir formų gausa suteiks Jums kūrybinę laisvę, o dėstytojos patarimai padės tinkamai atlikti užduotį. Įdėtos pastangos tikrai pateisins jūsų lūkesčius!


Karjeros ugdymas - neatsiejama šių dienų aktualija. Jaunuoliai nežino, kokią profesiją rinktis, nes dažniausiai nežino, kokias stipriąsias savybes jie turi. Edukacijos metu, pasitelkiant neformaliojo ugdymo metodus, dailę bei dramos, teatro elementus edukacijos dalyviai atras savąjį AŠ.
Siūloma paslauga padės dalyviams įsivardinti savo stiprybes, skatins jaunuolius susipažinti su darbo kultūra, domėtis skirtingomis profesijomis, darbo aplinka, didins kultūrinį sąmoningumą, skatins diskutuoti, reflektuoti, ieškoti sprendimo būdų, bendrauti ir bendradarbiauti, dirbti komandoje bei individualiai.


Senovės kario apranga ir ginkluotė. Žiedinių šarvų gamyba.

Toks edukacinis užsiėmimas – vienintelis Lietuvoje! Seniausiuose Alytaus miesto rūsiuose, menančiuose XVI a., kviečiame susipažinti su senovės baltų karyba, gyvensena ir žiedinių šarvų gamyba. Ilgą laiką pažintis su žiediniais šarvais buvo tik teorinė – nebuvo galima jų paliesti, apsirengti, o tuo labiau pačiam pasigaminti. Šią spragą užpildė Alytaus kraštotyros muziejus! Kviečiame pajusti, ar tikrai buvo paprasta joti į karą apsiginklavus ir apsišarvavus tokia apsauga, ar mes šiandien esame tokie pat stiprūs, kaip ano meto kariai. Į šiuos klausimus tikrai rasite atsakymus užsiėmimo metu.


Kuo kvepėjo Kleopatra, Barbora Radvilaitė, Napoleonas Bonapartas ir kitos istorinės asmenybės?  Kokią parfumeriją jie mėgo labiausiai ir kaip ją naudojo?

Visą tai ir dar daugiau atrasite edukacijoje „Istorijos kodas: kvapai“. Bandydami iššifruoti paslėptą informaciją, dalyviai atras netikėtų faktų apie istorines asmenybes (Kleopatrą, Vengrijos karalienę Elžbietą, Barborą Radvilaitę, Liudviką XIV, Mariją Antuanetę, Napoleoną Bonapartą), bandys iškoduoti uodžiamą kvapą ir atrasti jo sudedamąsias dalis. Dalyviai sužinos kvepalų atsiradimo istoriją, parfumerijoje naudojamas priemones, šiems laikams neįprastus kvėpinimosi būdus.

Dirbdami komandose dalyviai bandys iššifruoti, kas susijusio su edukacija slepiasi dailės meno kūriniuose bei dirbtinio intelekto sugeneruotose iliustracijose.
Susipažinę su istorinėmis asmenybėmis ir jų parfumerija, dalyviai ieškos sąsajų su dabartimi bei tyrinės savo išskirtinumą, individualumą ir norimus palikti pėdsakus istorijoje.

Edukacijai naudojami originalūs atkurti botaniniai istorinių asmenybių kvepalai.

Ar pasiruošę nulaužti „Istorijos kodą: kvapai“?


Edukacinė programa „Lietuviškos Kūčios ir Kalėdos" (1 - 4 kl.)

Jonavos rajono savivaldybės kultūros centras

Tikslas - skatinti moksleivių domėjimąsi žiemos švenčių tradicijomis. Uždaviniai: 1. Supažindinti moksleivius su mitinio pasaulio slėpiniu, kasdieniško ir sakralaus laiko samprata. 2. Mokyti Advento darbų, sudominti Kūčių vakaro burtais ir draudimais. 3. Išryškinti vakarojimo tradicijos reikšmę bendruomenės kultūrai, skatinant moksleivius atgaivinti adventinius susiėjimus. 4. Išryškinti Kūčių vakarienės vertę šiuolaikinėje kultūroje. 5. Mokytis Advento - Kalėdų tautosakos. Užsiėmimo dalyvių dėmesys sužadinamas sakme. Užmezgamas pokalbis apie jaunimo užsiėmimus Advento laiku. Prisimenamas visoje Lietuvoje gyvavęs jaunimo paprotys vakaroti: susieiti vienoje troboje bendro darbo dingstimi, pasakoti visokius atsitikimus, juokus, pasakas, žaisti žaidimus. Aptariami Advento draudimai, jų prasmė, sekamos sakmės. Demonstruojamas video siužeto „Advento darbai“,  fragmentas. Vaikinai mokosi vyti virvę, merginos - plėšyti plunksnas. Pristatomos Kūčių dienos tradicijos: ritualinis apeiginis apsivalymas, namų, kiemų tvarkymasis, prausimasis. Didesnis dėmesys skiriamas Kūčių stalo paruošimui, valgių simbolikai, eglutės puošimo tradicijai, mirusių protėvių pagerbimui. Aptariami likimą lemiantys tikėjimai ir burtai, išbandomos kai kurios burtų formos: liejiniai su žvake, skaičiavimas. Demonstruojamas video siužeto fragmentas. Moksleiviai mokosi Advento-Kalėdų dainų, žaidimų, ratelių. Liejama žvakė mirkymo būdu arba su forma. Siekiamas poveikis: mokiniai išmoks keletą Advento laikotarpio darbų, burtų, suvoks draudimų prasmę, Kūčių vakarienės vertę, išmoks lieti žvakę su mirkymo būdu arba su forma, pritaikys įgytus gebėjimus projektuose. Veiklos įgyvendintojas: JKC Krašto muziejaus edukatorė Rasa Kulytė - Libienė. Išsilavinimas: 1989 - 1993 m. ŠPI pradinio mokymo pedagogika ir metodika; 2014 – 2016 m. VDU etnologijos ir folkloristikos magistras. 20 metų pedagoginė  patirtis mokykloje, 10 metų patirtis etninės kultūros specialistės, edukatorės pareigose muziejuje. Mob.: +37060120070.


Mūsų senas parkas - rūmai dideli, čia gyvena eglės, ąžuolai žali... ir beržai – balti balti… Gamtoje tiek daug įdomių procesų, gyvių ir spalvų. O kiek ji turi paslapčių! Įminti šias paslaptis galėsite per tyrinėjimą, todėl gamtos pažinimo edukacija „Labas, Ąžuole!“ yra puiki priemonė norint skatinti vaikų domėjimąsi juos supančia aplinka ir joje vykstančiais procesais bei ugdant rūpestį ir meilę gamtai ir visam, kas gyva. Ši edukacija padės vaikams suprasti gyvūno elgesį, norą bendrauti, pažinti juos supantį gyvąjį pasaulį, atverti naujas tiriamąsias erdves, ieškoti gamtinių medžiagų. Vaikai, keliaudami po parką ir pažindinami su gamtos gėrybėmis, ugdys kritinį mąstymą, vizualinį erdvės suvokimą, dėmesio koncentravimą, kantrybę ir atkaklumą. Kiekviena užduotis atneš nuostabų atradimo džiaugsmą bei stengsis įminti vis daugiau ten slypinčių paslapčių. Gamtos pažinimo edukacija taip pat gali būti puiki įvadinė mokymosi priemonė norint sudominti vaikus biologijos, fizikos, chemijos ir gamtos pažinimo mokslais. Nuo pat pirmų ekskursijos minučių mokiniai bus įtraukti į užduočių pinkles, mėgins prisiminti ar atspėti užkoduotus medžių pavadinimus, prisilies prie istorijos vingių, pasisveikins su ąžuolu ir apkabins seniausio Lietuvos medžio giminaitį. Taip pat ieškos laukinio skruzdėlyno ir bandys atspėti kodėl skruzdėlės tokios nedraugiškos aplinkiniams. Edukacijos metu bus pasitelkta vaikų sugebėjimas orientuotis aplinkoje, tikslo siekimas, fizinis aktyvumas. Formuojamas atsakingumas ir komandinis darbas. Edukacijos pabaigoje eisime visi maitinti alpakų ir triušiukų. Sakoma, kad būvimas su alpakomis yra stresinės terapijos dalis, atpalaiduojanti kūną ir dvasią.


Šifras „Laisvė“: įrenk partizanų bunkerį!

Slaptažodžiai, slapyvardžiai skamba kaip burtažodis ar greitakalbė, tačiau jie buvo neatsiejami partizaninio karo dėmenys. Pasak Jurgio Ožeraičio-Mažeikos, „Be slaptumo nėra galima jokia pogrindinė veikla ir užsibrėžto tikslo pasiekimas. Paslaptis, priesaika – svarbiausias pogrindžio pagrindas.“ Vyriausioji partizanų vadovybė, kurios priešakyje stovėjo gen. Jonas Žemaitis-Vytautas, buvo šifruojama raide L arba žodžiu Laisvė.

Šiame edukaciniame užsiėmime 5–8 klasių mokiniai atvers duris į paslaptingą partizaninio karo pasaulį. Gilinantis į jį bus ne tik atskleistos partizaninio karo sąsajos su Vasario 16-ąja, bet ir išryškės jų slaptos kovos bruožai. Mokiniai pažvelgs į slaptą partizanų gyvenimą po žeme ir makete sukurti savo bunkerio „interjerą“


Nacionalinis muziejus Lietuvos Didžiosios Kunigaikštystės valdovų rūmai

Kviečiame susipažinti su Valdovų rūmų muziejaus ekspozicijomis. Aiškinsimės, kas yra muziejus, kokio senumo istorijos paslaptis jis saugo. Sužinosite apie Lietuvos didžiųjų kunigaikščių rezidencijos ir jos teritorijos raidą,  pasivaikščiosime tarp mūrų, kuriuos gaubia atkurtas Valdovų rūmų pastatas, apžiūrėsime šioje teritorijoje aptiktus unikalius archeologinius radinius. Vitrinose apžiūrėsime įvairius daiktus ir bandysime suprasti, ką jie mums pasakoja apie praeitį. Pasvarstysime, ar mūsų batai panašūs į tuos, kuriuos avėjo čia prieš 500 metų gyvenę žmonės, pasigrožėsime papuošalais, paspėliosime, kas jais galėjo puoštis. Pasivaikščiojimą tęsime menėse su atkurtais istoriniais reprezentaciniais interjerais, kuriuos puošia koklinės krosnys, autentiški gobelenai, Jogailaičių dinastijos atstovų atvaizdai, istoriniai baldai ir kiti originalūs eksponatai. Atkurtose menėse ieškosime architektūrinių detalių, būdingų Gotikai, Renesansui ir Barokui. Ir ne tik – daug sužinosite ir apie pačius rūmų šeimininkus, taip pat bandysime atrasti dvaro ir Vilniaus miesto kultūrines jungtis. Šį edukacinį užsiėmimą rekomenduojame mokinių grupėms, atvykusioms į Valdovų rūmų muziejų pirmą kartą.


Programa skirta suartinti skirtingus vaikus bei ugdyti gebėjimą suprasti ką jaučia kitas žmogus, o susitikimas su neregiu padės pažinti kitaip pasaulį matančius žmones. Šia programa padedame vaikams pažinti akimis nematomą pasaulį ir neregių gyvenimą. Vaikai susipažins su unikaliomis knygomis, kurios skaitomos skirtingais pojūčiais: rega, lytėjimu, klausa ir net uosle. Pasitelkdami skirtingus pojūčius mokiniai atliks interaktyvias užduotis, susipažins su Brailio raštu ir ir mėgins suvokti iškiliąsias iliustracijas taip, kaip tai daro neregiai. O pažintis su neregiu suteiks bendravimo patirties ir paliks nepamirštamą įspūdį. Ši edukacinė programa ugdo vaiko socialines vertybes ir gebėjimą priimti skirtingus – „kitokius“ žmones. Edukacinę programą išklausė daugiau nei 5000 Lietuvos vaikų. Tyrimas parodė, kad po šios iniciatyvos vaikams sužadinamas empatiškumo, atjautos jausmas ir noras padėti kitiems bei prisidėti prie gerų darbų bei savanorystės programų.


Edukacinė paskaita „Senojo lietuvių tikėjimo legendos“ (nuotolinė paslauga)

Nuotolinis edukacinis užsiėmimas bus transliuojamas gyvai, pasitelkiant Power Point parengtą medžiagą, lydimą edukatoriaus gyvo bendravimo. Transliacijos gali būti vedamos ZOOM platformos pagalba. Edukacinio užsiėmimo metu skaitomos dvi legendos „Perkūno žinyčia“ ir „Lizdeika“. Kiekviena kūrinio pastraipa yra išaiškinama moksleiviams, suprantamai modeliuojant tuometę istorinę, kultūrinę, globalinę, socialinę Lietuvos istoriją. Moksleiviai paskaitos metu pamato daug vaizdinės medžiagos, graviūrų, paimtų iš įvairių senųjų istorinių šaltinių, archeologinės medžiagos, iliustruojančios ikikrikščioniškos kultūros bei religijos detales. Taip pat mokomasi, kaip suprasti senuosius vietovardžius ar asmenvardžius su užkoduotais lietuvių deivių ir dievų pavadinimais. Vaikai vaizdų pagalba pamato sąsajas tarp legendos ir mokslo įrodytų tiesų, jiems legenda nebeskamba kaip pasaka, o kaip dar vienas šalies istoriją padedantis įsisavinti šaltinis. Paskaitos pabaigoje KAHOOT programėlės pagalba bus surengta viktorina, leidžianti užtvirtinti gautą informaciją.


Monospektaklis „Žinutė“ nelabai baisi istorija, Kotrynos Zylės knygos „Siela sumuštinių dėžutėje“ motyvais (išvažiuojamasis)

Monospektaklis ,,Žinutė” - tai vienos dalies spektaklis vaikams nuo 10 metų pagal Kotrynos Zylės knygą ,,Siela sumuštinių dėžutėje” (leidykla ,,Aukso žuvys”). Šis spektaklis pasakoja mergaitės šeimos istoriją, kurioje sutelpa daug juoko, ašarų, gedulo bei laimingų akimirkų. Per mergaitės pasakojimo prizmę monospektaklis kalba apie papročių, mitologijos svarbą bei neišvengiamus gyvenimo ciklus.


Nuo seniausių laikų jauni dailininkai amato mokydavosi kopijuodami garsiųjų meistrų darbus. Ne vienas jų galiausiai pralenkė savo mokytojus. Ekskursijoje plačiau susipažinsite su kopijavimo reiškiniu dailėje ir kodėl jis buvo toks populiarus, o praktinėje dalyje, pasitelkę kalkinį popierių, kopijuosime garsius lietuvių dailininkų: P. Suglevičiaus, J. Rustemo, K. Rusecko, V. Neveravičiaus paveikslus.


Viljamo Šekspyro gyvenimo ir kūrybos kelias (Nuotolinė paslauga)

Panevėžio Elenos Mezginaitės viešoji biblioteka

„Viljamo Šekspyro gyvenimo ir kūrybos kelias“ – nuotolinė edukacija, atitinkanti bendro lavinimo mokyklos literatūros mokymo programos turinį, supažindinanti vyresniųjų klasių moksleivius su anglų rašytojo Viljamo Šekspyro gyvenimu ir kūryba. Užsiėmimo dalyviai sužinos svarbiausius rašytojo gyvenimo ir kūrybos faktus, susipažins su viduramžių teatro bruožais ir su soneto vertimo subtilybėmis, klausydamiesi garso įrašo bandys atkurti soneto tekstą, žiūrės ištraukas iš roko operos „Meilė ir mirtis Veronoje“ (kompozitorius K. Antanėlis) ir spektaklio „Įstabioji ir graudžioji Romeo ir Džuljetos istorija“ (režisierius O. Koršunovas), įgytas žinias pasitikrins Kahoot internetinėje viktorinoje.


Sapnų ir svajonių gaudyklė - tai ne tik jaukus ir originalus interjero akcentas, tai ir laimės talismanas. Legendos pasakoja, kad šis indėnų kilmės amuletas apsaugo nuo blogų, piktų minčių ir dvasių, nemalonių sapnų, padeda greičiau užmigti ir miegančiajam siunčia ramius, spalvotus ir džiugius linkėjimus iš sapnų pasaulio. Edukacijos metu susipažinsime su indėnų kultūra ir tradicijomis, apie miego svarbą ir sapnus. Sapnų gaudyklę vaikai gamins patys: iš siūlų vers tinklą, kad blogi sapnai negalėtų pralįsti, versime ir kabinsime karoliukus ir papuošimus, su specialiais flomasteriais dekoruosime medinį pagrindą, blizgiais lipdukais gražinsime. Pagaminę ir padekoravę šį nepaprastą amuletą nešitės namo ir mėgausitės laimės talismanu!


Interaktyvi ekskursija „Vilnius: 5 pojūčiai“

Pamatyk, išgirsk, paragauk, paliesk, užuosk Vilnių! Kviečiame į interaktyvią ekskursiją po Vilniaus senamiestį. Pasivaikščiojimo metu ne tik sužinosite įdomių faktų apie svarbiausias Vilniaus senamiesčio vietas, bet ir aktyviai jame dalyvausite patirdami Vilnių visais penkiais pojūčiais. Kiekvienoje maršruto storelėje dalyvių laukia įtraukiančios užduotys ir istorijos, netikėti kvapai, garsai ir skoniai.

Edukacinis užsiėmimas-ekskursija „Žaidžiu Vilnių“ supažindina mokinius su svarbiausiais Vilniaus senamiesčio kultūros paveldo objektais, pagrindiniais miesto istoriniais įvykiais ir istorinėmis asmenybėmis. Žaidybinės ir patyriminės veiklos įtraukia kiekvieną mokinį ir padeda atrasti miesto pažinimo džiaugsmą.

Edukacinį užsiėmimą veda gidė ir edukatorė Rūta Norkūnė, Interaktyvių edukacinių ekskursijų vaikams ir suaugusiems iniciatyvos „Idėjų karalystė“ įkūrėja, pažintinių knygų vaikams „Vilnius. Vija ir Meška miestinėja“ (2021 m. geriausios metų pažintinės knygos vaikams nominantė) ir „Keliaujam į pajūrį. Vija ir Meška miestinėja“ autorė.

Jei nerandate tinkamo laiko, norėtumėte keisti maršrutą ar turite papildomų klausimų, susisiekite el. paštu idejukaralyste@gmail.com arba nurodytu telefonu.


Šventosios kalbos raidės Samuelio Bako kūryboje

Tikslas - suprasti šventosios kalbos svarbą daugeliui pasaulio tautų kultūrų. Per hebrajų kalbos raides S. Bako kūriniuose ugdyti tapybos prasmių supratimą. Ugdyti moksleivių pilietiškumą ir jų neabejingumą jų šalyje gyvenantiems tautinėms mažumoms.
Kiekvieną hebrajų kalbos raidė turi pavadinimą, kurį galima išversti į lietuvių kalbą, pavyzdžiui "lamed" (garsas L) reiškia mokymasi ir studijavimą, todėl veiklos metu bus aptarta kiekvienos raidės reikmė. S. Bako kūryboje ypač svarbūs simboliai, štai kodėl užsiėmimo metu aptarsime paveiksluose užkoduotas šventosios kalbos raidžių paslaptis.


Jeigu žinote - atpažįstate Darių ir Girėną, tačiau negalite prisiminti akronimo ANBO raidžių reikšmės? Žinote brolius Raitus, bet neįsivaizduojate kas toks buvo Antanas Gustaitis? Edukacijoje "Skrydis į praeitį" nusikelsime į tarpukario Lietuvos laikus, susipažinsime su Lietuvos aviacijos istorija ir atradimais, lyginsime mūsų šalies pasiekimus su pasauliniais. Pažinę mažai kur girdėtą arba neatrastą Lietuvos aviacijos istoriją, moksleiviai patys taps inžinieriais (-ėm) ir konstruotuojais - gamins miniatūrinį ANBO modelį.


"Muzika ir emocija" - tai muzikinė edukacinė programa, kuri jaunosios kartos atstovą moko pasirinkti tarp
skirtingų muzikos žarnų ir muzikinės stilistikos, siekiant dalyviui puoselėti savo emocinį pasaulį! Tai kultūrinis edukacinis
užsiėmimas, kurio turinį sudaro skirtingų meninių epochų bei stilių rimtosios muzikos kūrinių pristatymas ir atlikimas, o taip
pat - pokalbiai bei diskusijos apie ką tik skambėjusią muziką. Atliekamos muzikos repertuarą sudaro žymiausių rimtosios
muzikos kompozitorių, tokių kaip J.S. Bach, W. A. Mozart, N. Paganini, B. Dvarionas, M. K. Čiurlionis bei kt., sukurtų ar
pritaikytų kūrinių smuikui atlikimas. Klausytojams suteikiama galimybė išgirsti ir įvertinti ne tik skirtingų laikmečių ar
stiliaus, bet ir skirtingų tautų muziką, o taip - pažvelgti į šios muzikos formavimosi raidą. Kultūrinė edukacinė programa
atliekama bendrojo ugdymo įstaigų salėse. Priklausomai nuo amžiaus grupių, programa pateikiama vadovaujantis
pedagoginiais ir psichologiniais metodais - siekiama, kad kiekvienas klausytojas gebėtų išgirsti, suprasti ir įvertinti
atliekamos muzikos grožį ir patirti emocijas, kurias ši muzika gali suteikti!


Ekskursija ekspozicijoje "Nemunas ir gyvenimas prie jo"

Ekskursijos trukmė apie 60 min. Užsiėmimai vyksta Panemunių regioninio parko ekspozicijoje „Nemunas ir gyvenimas prie jo“. Lankytojai gido yra supažindinami su senaisiais Nemuno amatais: sielių pynimu ir plukdymu, žvejyba ir žvejybos įrankių gamyba, laivyba ir laivadirbyste, pamato ir gali paliesti autentiškus amatininkų įrankius, naudojasi interaktyviais stendais. Rodomi filmukai apie medinės Nemuno valties statybą tradiciniais laivadirbio įrankiais ir plukdomojo tinklo gamybą. Taip pat lankytojai „matuojasi“ profesijas – eina sieliumi ir tampa sielininkais, sėda į simuliacinę valtį ir pajuntą plaukimą Nemunu, suka brašpilį, kalba ruporu ir tampa upeiviais. Ekskursijos pabaigoje lankytojų laukia viktorina – interaktyvios skrynelės su klausimais apie panemunės gyventojų amatus bei gamtą. Taip pat norintieji patys sau antspaudo principu pasigamina po paveikslėlį-atviruką.


Edukacinė programa „Margučių marginimas vašku“

Programos turinys: programą „Margučių marginimas vašku“ veda sertifikuotų tautinio paveldo produktų gamintoja, tradicinė amatininkė Jurgita Treinytė. Dalyviai supažindinami su margučių marginimo senosiomis tradicijomis, papročiais. Pristatomi dažymo būdai, marginimo technika, raštai. Dalyviai gauna priemones ir, padedami amatininkės, vašku margina margutį


Senovės Egipto lobiai (Nuotolinė paslauga)

Virtualioje pamokoje apžvelgsime Senovės Egipto palikimą. Aptarsime žymiausius religijos, literatūros bei architektūros objektus bei susipažinsime su Senovės Egipto eksponatais, saugomais Nacionaliniame M. K. Čiurlionio dailės muziejuje Kaune.


Kviečiame į Advento vainiko gamybos dirbtuvėles, kurios metu pasigaminsime ne tik gražiausius vainikus, bet ir sužinosime Advento laikotarpio reikšmę plačiąja prasme. Bibliniais laikais, regis, visi žinojo, kaip pasitikti TAI, kas ateina. Žinojo, tikėjo ir mokėjo laukti. Tarsi visa žmonijos istorija iki Kristaus buvo Adventas – laukimo metas. O kaip visa tai suprasti šiandien, technologijų ir skubėjimo amžiuje? Todėl edukacijos metu ir siekiama dalyviams suteikti žinių bei kultūrinės patirties, ką Advento laikotarpis turėtų reikšti mūsų šiuolaikiniam gyvenimui. Galime švęsti Kalėdas, kaip prisiminimą, kas įvyko prieš 2 tūkstančius metų. Arba galime švęsti atėjimą "kažko", kas keičia pasaulį čia ir dabar. Užsiėmimo metu sužinosite, kokių tipų būna Advento vainikai ir iš ko jie gaminami. Mokysimės paprasčiausio ir gražiausio vainiko pynimo būdo. Jaukioje aplinkoje ir ramybėje, su meile ir šiluma, skambant muzikos garsams, galėsite patys pasigaminti vainiką, kuris jus džiugins Advento laiku.


KAIP ATRODO JAUSMAS? Pagrindinių emocijų pažinimas pasitelkus paveikslus

Gebėjimas suprasti ir tinkamai išreikšti savo jausmus yra svarbus ir reikalingas įgūdis sveikai kiekvieno vaiko raidai. Vaikai jaučia tokius pačius jausmus kaip ir suaugusieji, tik dar ne visada moka juos atpažinti ir suprasti.
Per šį užsiėmimą mažieji kviečiami patyrinėti emocinį paveikslų pasaulį ir geriau suprasti šešis pagrindinius savo jausmus: liūdnas, piktas, laimingas, išsigandęs, pasibjaurėjęs ir nustebęs.


Kalėdų eilėraščio dirbtuvės. Praktinė kūrybinė edukacija su knygų autore, poete Indre Pliuškyte-Zalieckiene

Edukacijos metu autorė supažindina vaikus su humoristinių eilėraščių žanru skaitydama savo kūrybą ir atlikdama performansą, kuriame vaikai aktyviai dalyvauja. Vėliau padedami autorės vaikai išbando savo jėgas kurdami humoristinį eilėraštį Kalėdų tematika.

Edukaciją veda knygų vaikams autorė, poetė ir iliustruotoja Indrė Pliuškytė-Zalieckienė, kuri yra pelniusi ne vieną apdovanojimą už savo kūrybą.

Autorė atvyksta į ugdymo įstaigą susidarius 4-6 klasėms/grupėms (minimalus skaičius per dieną – 80 vaikų).


Kūrybinės dirbtuvės jauniesiems skulptoriams – apie Džakometį, judesį ir moterį-šaukštą

Edukacinio užsiėmimo metu moksleiviai susipažins su skulptūros menu ir vienu žinomiausių XX a. skulptoriumi Albertu Džakomečiu. Menininko gyvenimas ir kūryba susiję su XX a. vidurio Europos kultūrine ir intelektualine atmosfera, o jo indėlis į modernų meną išlieka svarbus ir įtakingas. A. Džakometis dirbo įkvėptas ir paveiktas antikinės skulptūros bei afrikietiškojo meninio paveldo. Jo darbai unikalūs ir lengvai atpažįstami – išilgintos skulptūros įkūnija judėjimo momentą. Moksleiviai sužinos kas yra modernioji skulptūra; kaip ir kodėl atsirado supaprastintos formos, primityvizmas skulptūroje, supras kokia yra supaprastintų formų emocinė įtaiga. Moksleiviai susipažins su svarbiausiais A. Džakomečio darbais, tarp jų ir skulptūra „Moteris-šaukštas“ – dabar laikoma pirmuoju jo didžiu darbu, kurį jis atliko pakerėtas gentinių kultūrų ir senovės meno.
Praktinėje užsiėmimo dalyje moksleiviai kurs skulptūrą. Pavyzdžiu jiems bus A. Džakomečio darbai. Moksleiviai naudos aliuminio foliją, vielą, moduliną ir kitas priemones.
Šis užsiėmimas paskatins moksleivius domėtis meno istorija, tradicijomis, įkvėpimo šaltiniu skirtingais istoriniais laikotarpiais. Skulptūra turi gilų emocinį poveikį tiek jos kūrėjui, tiek žiūrovui. Todėl skulptūros kūrimas moksleiviams suteiks kūrybinių atradimų džiaugsmą, ugdys gebėjimą vizualiai mąstyti ir kurti. Skulptūra leidžia išreikšti save trimatėje erdvėje, tai stiprins moksleivių vaizduotę bei erdvinį mąstymą. Prisilietimas prie skulptūros meno – tai puikus būdas išplėsti savo kūrybinį potencialą.


Edukacinis užsiėmimas Vilniaus senamiestyje „Tyrinėju Vilnių“

Ar pažįstame Vilnių, nuostabiąją Lietuvos sostinę? Kviečiame išeiti į senamiestį ir tyrinėjant ieškoti atsakymų į daug įdomių klausimų. Kas pavaizduotas Vilniaus miesto herbe? Kam miestui buvo reikalinga gynybinė siena? Kur ji dingo? Kur gyveno budelis? Pasitelkdami savo klausą, uoslę, regą ir lytėjimą, leisimės į kelionę ir pažintį su savo šalies ir miesto istorine praeitimi.

Edukacinio užsiėmimo metu siekiama šių pagrindinių tikslų:
1. Supažindinti mokinius su svarbiausiais Vilniaus senamiesčio kultūros paveldo objektais, pagrindiniais miesto istoriniais įvykiais,  bei istorinėmis asmenybėmis formavusiomis Lietuvos istoriją.
2) Skatinti domėtis kultūros paveldu, reiškiniais, jų raida ir poveikiu.
3) Padėti atpažinti ir sieti jau turimas žinias praktiškai tyrinėjant Vilniaus miestą.
4) Sukurti mokiniams pozityvią ir saugią aplinką, kurioje jie gali nevaržomai tyrinėti, domėtis, smalsauti, dalintis idėjomis, žaisti ir atrasti.
5) Įtraukti visus dalyvius aktyviai dalyvauti

Edukacinį užsiėmimą veda patyrusi Vilniaus gidė ir edukatorė Dalia Mečkauskaitė.


Domiesi savo krašto kultūra? Nori sužinoti, kokios paslaptys glūdi seno namo su mansarda ir bokštu sekamoje istorijoje? Edukacinėje programoje „Pilaitės paslaptys“ Panevėžio gamtos mokykloje susipažinsi su vieninteliu Lietuvoje išlikusiu XX amžiaus pirmos pusės dviejų aukštų su mansarda ir bokštu mediniu pastatu. Tai vertingas medinės architektūros lankytinas objektas, atspindintis istorinio laikotarpio estetinius idealus, technikos bei mokslo pažangą, ekonomikos galimybes, neatsiejamas nuo vietos gamtinių sąlygų, socialinių santykių, nacionalinių savitumų. Sodyba, kurioje dabar įsikūrusi Panevėžio gamtos mokykla, kadaise priklausė jos šeimininkui, advokatui Česlovui Petraškevičiui. Mokyklos bendruomenei inicijavus, Česlovo Petraškevičiaus vila 2007 metais buvo įrašyta į Nekilnojamojo kultūros paveldo Kultūros vertybių registrą. Edukacijos metu bus pristatytas pastato architektūrinis išskirtinumas, jo paskirties kaitos istorija, supažindinama su vidaus erdvėmis, organizuotos paslaptingos, įtraukiančios, inovatyvios, patrauklios užduotys, padėsiančios atskleisti pastato istoriją ir kultūrinę vertę. Vizito metu aplankysi čia įsikūrusį mini zoo sodą, edukacines-rekreacines lauko erdves.